title: Green Berets

text: Yhdysvaltain maavoimien 10th Special Forces Group perustettiin vuonna 1952. Presidentti Kennedy hyväksyi vihreän baretin Yhdysvaltain maavoimien erikoisjoukkojen viralliseksi tunnukseksi vuonna 1961. Alun perin Vihreiden barettien tärkein toiminta-alue oli kylmän sodan Eurooppa, jossa niiden tehtävänä oli Neuvostoliiton hyökkäyksen sattuessa soluttautua Varsovan liiton maiden selustaan organisoimaan sissiliikkeitä. Vuodesta 1957 lähtien, Neuvostoliiton hajoamiseen asti, Vihreiden barettien päätehtäväksi muodostui Yhdysvaltain tukemien kehitysmaiden, kuten Etelä-Vietnamin, joukkojen kouluttaminen ja vastavallankumouksellinen sodankäynti. Vihreät baretit ovat 1950-luvulta lähtien osallistuneet kaikkiin keskeisiin aseellisiin konflikteihin joissa Yhdysvallat on ollut mukana, kuten Vietnamin, Persianlahden, Irakin ja Afganistanin sotiin.


title: Green Berets

text: Vihreät baretit ovat järjestäytyneet 12 miehen operaatioryhmiksi eli A-ryhmiksi (ODA, Operational Detachment Alpha eli A-Team), johon kuuluu yksi upseeri ja 11 aliupseeria. Yksi A-ryhmä pystyy tarvittaessa perustamaan, huoltamaan ja kouluttamaan komppanian tai pataljoonan kokoisen paikallisestä väestöstä värvätyn taisteluyksikön.


title: Green Berets

text: Vihreiden barettien komppaniassa on kuusi A-ryhmää sekä 11-13 sotilaan muodostama komentoryhmä, jota kutsutaan B-ryhmäksi (Operational Detachment Bravo eli B-Team). Pataljoonassa on kolme operatiivista komppaniaa sekä 20-30 sotilaan muodostama komentojoukkue, jota kutsutaan C-ryhmäksi (Operational Detachment Charlie eli C-Team).


title: Green Berets

text: Neljä erikoisjoukkojen operatiivista pataljoonaa ja esikuntakomppania muodostavat yhden taisteluosaston. Tällä hetkellä taisteluosastoja on seitsemän: viisi vakinaista ja kaksi kansalliskaartissa. Jokaiselle taisteluosastolle on osoitettu maantieteellinen alue, jolla ne ensisijaisesti valmistautuvat toimimaan. Kunkin taisteluosaston henkilöstö perehdytetään toiminta-alueensa kieliin ja kulttuuriin.


title: Green Berets

text: Vihreiden barettien kokelaat ovat kolminkertaisia vapaaehtoisia ("triple volunteers"), koska he ovat hakeutuneet vapaaehtoisena armeijaan, laskuvarjohyppykurssille ja erikoisjoukkoihin. Kolmen viikon laskuvarjohyppykurssin (Airborne School) suorittaminen on erikoisjoukkojen valintaprosessiin osallistumisen ennakkoehto, ja monet kokelaista ovat ennen Vihreisiin baretteihin pyrkimistään käyneet myös Ranger-kurssin (Ranger School). Valintaprosessi koostuu seuraavista jaksoista, joista jokainen täytyy suorittaa hyväksytysti ennen pääsyä seuraavalle jaksolle. Kokelas voidaan hylätä valintaprosessin missä tahansa vaiheessa.


title: Green Berets

text: 1) Special Forces Prepartion and Conditioning (SFPC) on 19 päivän kurssi, joka valmentaa kokelaita varsinaiseen valintaprosessiin kohottamalla fyysistä kuntoa sekä kertaamalla kartanluku- ja suunnistustaitoa.


title: Green Berets

text: 2) Special Forces Assesment and Selection (SFAS) on 24 päivän kurssi, joka testaa mm. kokelaiden fyysistä ja henkistä kestävyyttä sekä suunnistustaitoa. Sen aikana tulee suorittaa esimerkiksi 75 kilometrin suunnistustehtävä 45 kilon rinkan kanssa 72 tunnissa. Vain noin 20 prosenttia kokelaista läpäisee SFAS-kurssin ja pääsee jatkoon SFQC-kurssille eli Q-kurssille.


title: Green Berets

text: 3) Special Forces Qualification Course Phase 1 (SFQC Phase 1) on 7 viikon kurssi, jossa tutustutaan Vihreiden barettien toimintaan. Kurssi käsittää seuraavat osa-alueet: johdatus epätavanomaiseen sodankäyntiin, johdatus erikoisjoukkoihin, maahanlaskuoperaatio, erikoisjoukkojen tehtävien suunnittelu sekä operaatioalueen analysointi.


title: Green Berets

text: 4) Special Forces Qualification Course Phase 2 (SFQC Phase 2) on 18-25 viikon kurssi, jonka aikana kokelaat opiskelevat heille määrättyä vierasta kieltä ja kulttuuria sen vaikeusasteesta riippuen 18 tai 25 viikkoa. Voidakseen jatkaa valintaprosessia kokelaan on läpäistävä jakson päätteeksi kyseisen kielen osaamista testaava koe. Lisäksi jaksolla kohotetaan edelleen kokelaiden fyysista kuntoa.


title: Green Berets

text: 5) Special Forces Qualification Course Phase 3 (SFQC Phase 3) on 13 viikon kurssi, jossa aluksi harjoitellaan 10 viikkoa pienryhmätaktiikoita, kuten rakennuksiin tunkeutumista, lähitaistelua, iskuosastotoimintaa, väijytyksiä, partiointia, tiedustelua sekä ampumista kaikilla erikoisjoukkojen käytössä olevilla käsiaseilla. Sen jälkeen on vuorossa kolmen viikon SERE (Survival, Evasion, Resistance and Escape). SERE-koulutuksen aikana kokelaat harjoittelevat selviytymistaitoja sekä luonnossa että vihollisen kuulusteluissa.


title: Green Berets

text: 6) Special Forces Qualification Course Phase 4 (SFQC Phase 4) on 14-50 viikon erikoistumiskurssi (MOS eli Military Occupational Specialty). Sen aikana kokelaista upseerit saavat Vihreiden barettien A-ryhmän johtajan koulutuksen (18A - Special Forces Detachment Officer) ja aliupseerit joko asekersantin (18B - Weapons Sergeant), pioneerikersantin (18C - Engineer Sergeant), lääkintäkersantin (18D - Medical Sergeant) tai viestikersantin (18E - Communications Sergeant) erikoiskoulutuksen. Lääkintäkersanttien MOS-koulutus kestää 50 viikkoa, muiden 14-24 viikkoa.


title: Green Berets

text: 7) Special Forces Qualification Course Phase 5 (Robin Sage) on 4 viikon harjoitus, jonka aikana kokelaat jaetaan 12 hengen A-ryhmiin erikoistumisensa mukaisiin tehtäviin. Kokelaiden muodostamat A-ryhmät osallistuvat roolipeliin nimeltä "Robin Sage", jossa A-ryhmät suorittavat laskuvarjohypyn toiminta-alueelle, hakeutuvat yhteyteen paikallisten vastarintataistelijoiden kanssa, kouluttavat vastarintataistelijoista tehokkaan sissijoukon ja suorittavat annetut tehtävät yhdessä näiden kanssa. Harjoitus toteutetaan Pohjois-Caroliinassa noin 130 000 neliökilometrin alueella, joka tässä roolipelissä tunnetaan nimellä "Pineland". Siihen osallistuu noin 100 Vihreiden barettien kokelasta, 200 sissiä (Guerillas eli Gs), 100 vastasissiä (Opposition Force eli OPFOR), 50 kouluttajaa sekä 40 hengen huolto-osasto. Sissejä ja vastasissejä roolipelissä esittävät mm. Vihreiden barettien reserviläiset, ROTC-kadetit sekä muista joukko-osastoista värvätyt vapaaehtoiset. Kukin Vihreiden barettien kokelaiden muodostama A-ryhmä saa oman vastuualueen ja oman sissijoukon. Kokelaat joutuvat soveltamaan tässä harjoituksessa kaikkia aiemmilla kursseilla oppimiaan taitoja, mukaan lukien kielitaito. Kouluttajat tarkkailevat kokelaiden toimintaa ja voivat yhä vielä tässäkin vaiheessa hylätä kokelaat, joiden suoritus ei yllä vaaditulle tasolle.


title: Green Berets

text: 8) Phase 6 (Graduation Week) on valmistumisviikko, jonka päätteeksi valintaprosessin (Special Forces Qualification Course eli Q-course) läpäiseet kokelaat saavat vihreän baretin ja erikoisjoukkojen hihamerkin (Special Forces Tab).


title: Green Berets

text: Tämän jälkeen Vihreät baretit voivat suorittaa vielä erikoiskursseja, kuten tarkka-ampujakurssin (SOTIC, Special Operations Target Interdiction Course), ilmaiskujen tulenjohtajan kurssin (JTAC, Joint Tactical Air Control), taistelusukeltajakurssin (Combat Diving/SCUBA), HALO-laskuvarjohyppykurssin (HALO, High Altitude, Low Opening), asutuskeskustaistelukurssin (MOUT, Military Operations in Urban Terrain) tai lähitaistelukurssin (CQB, Close-Quarter Battle).


title: Aatu Ruotsalainen

text: Adam (Aatu) Ruotsalainen (30. toukokuuta 1859 Kiuruvesi – 17. toukokuuta 1917 Yhdysvallat) oli suomalainen maanviljelijä ja sosialidemokraattien kansanedustaja.


title: Aatu Ruotsalainen

text:
Ruotsalaisen vanhemmat olivat maanviljelijä Eventius Ruotsalainen ja Brita Kristina Kettunen. Hän kävi alemman maanviljelyskoulun ja toimi sitten maanvuokraajana ja maanviljelijänä Kiuruvedellä sekä myöhemmin maanviljelijänä Yhdysvalloissa. Hän oli myös kirkkoväärtinä ja toimi kahden vuoden ajan maatalousneuvojana.
Ruotsalainen oli SDP:n kansanedustajana 1908–1909 edustaen Kuopion läänin läntistä vaalipiiriä.


title: Aatu Ruotsalainen

text: Ruotsalainen oli naimisissa vuodesta 1882 Anna Kaisa Lindin kanssa.


title: Biosynteesi

text: Elollisten aineiden rakentuminen eli biosynteesi on elävissä eliöissä tapahtuva biokemiallinen tapahtuma, jossa uusia yhdisteitä syntyy yksinkertaisemmista lähtöaineista. Biosynteesireaktiot ovat usein entsyymien nopeuttamia ja tarvitsevat yleensä energiaa. Käytännössä kaikki elävien eliöiden sisältämä eloperäinen aines on biosynteesin tulosta.


title: Biosynteesi

text: Biosynteesin lähtöaineita kutsutaan esiasteiksi eli prekursoreiksi ja reaktioiden sarjaa biosynteesiketjuksi.


title: Biosynteesi

text: Yhteyttäminen on yksi esimerkki biosynteesistä. Fotosynteesissä esiasteina toimivat hiilidioksidi ja vesi ja tarvittava energia saadaan auringonvalosta. Biosynteesin tuloksena syntyy rypälesokeria ja happea.


title: Yamen Ben Zekri

text: Yamen Ben Zekri (s. 6. lokakuuta 1979) on tunisialainen jalkapalloilija. Puolustajana pelaava Ben Zekri edustaa Tunisian pääsarjassa pelaavaa Stade Tunisienia.


title: Yamen Ben Zekri

text: Ben Zekrin ura alkoi CS Hammam-Lifissa 2000-luvun alussa, josta hän siirtyi vuonna 2004 Tunisian liigan menestyneimpiin seuroihin kuuluvaan Club Africainiin. Ben Zekri vietti joukkueessa kaksi kautta ilman menestystä ennen siirtymistään Egyptiin Zamalekin riveihin. Uudessa joukkueessa hän pelasi puolitoista kautta joutuen jättämään joukkueen tammikuussa 2008 heikkojen esitystensä vuoksi.


title: Yamen Ben Zekri

text: Sittemmin Ben Zekri allekirjoitti sopimuksen ranskalaisen Bastian kanssa heinäkuussa 2008. Hän ajautui kuitenkin kauden loppupuolella riitoihin valmennusjohdon kanssa ja jätti seuran loppukaudesta. Ben Zekri pelasi kauden aikana 21 sarjaottelua.


title: Yamen Ben Zekri

text: Elokuussa 2009 Ben Zekri siirtyi yhden vuoden sopimuksella Qatariin Al Shamaliin. Kauden päätteeksi hän matkasi kesällä 2010 takaisin kotimaahansa Tunisiaan Stade Tunisienin joukkueeseen.


title: Liittopreesens

text: Liittopreesens on suomen kielessä harvoin käytettävä, merkitykseltään muiden kielten futuuria vastaava aikamuoto, joka ilmaisee, että jotakin tapahtuu tulevaisuudessa: on tapahtuva. Muoto on arkaainen ja nykyään sitä käytetään vanhahtavassa juhlallisessa kirjakielessä, kuten Raamatussa tai koraanissa. Tähän liittotempukseen liittyy tietty deterministisyyden sekä imperatiivisuuden mielikuva. Erään tulkinnan mukaan tämä ominaisuus ei ole futuurille kovin tyypillinen, sillä siihen voidaan usein liittää ajatus aikomisesta tai arvaamisesta. Toisaalta ranskan kielessä futuuria käytetään usein myös imperatiivia lähenevässä merkityksessä, varsinkin toisessa, mutta esimerkiksi lakiteksteissä kolmannessakin persoonassa. Yleensä tämä lausahdus on harvinainen eikä sitä käytetä usein.


title: Liittopreesens

text: Liittopreesens muodostetaan olla-verbin persoonamuodoista ja pääverbin aktiivin partisiippimuodosta, jonka pääte on "-va/vä," monikossa -"-vat/-vät" ja passiivisa -"-tava/-tävä.


title: Liittopreesens

text: "olen lukeva, olet lukeva, on lukeva"


title: Liittopreesens

text: Liittopreesensiä käytetään yleensä indikatiivissa ja yksikössä. Monikkomuotoja "olemme lukevat, olette lukevat, ovat lukevat", ei käytännössä käytetä. Myös imperatiivi-, ("ole lukeva", "olkaamme lukevat" jne.) konditionaali-, ("olisit lukeva", "olisimme lukevat" jne.) ja potentiaalimuodot ("lienet lukeva", "lienemme lukevat" jne.) ovat harvinaisia. Passiivi on yleisin, joka on merkitykseltänsä "täytyi/piti tehdä" ja sitä käytetään myös muissa moduksissa indikatiivin lisäksi. ("on luettava"), ("olkoon luettava"), ("olisi luettava"), ("lienee luettava")


title: Liittopreesens

text: Muut suomen aikamuodot ovat preesens, imperfekti, perfekti, pluskvamperfekti ja liittoimperfekti.


title: Anton Allemann

text: Anton Allemann (6. tammikuuta 1936 − 3. elokuuta 2008 Klosters-Serneus) oli sveitsiläinen jalkapalloilija, pelipaikaltaan hyökkääjä.


title: Anton Allemann

text: Allemann aloitti uransa BSC Young Boysissa vuonna 1957. Vuonna 1961 hän siirtyi italialaiseen AC Mantovaan. Myöhemmin hän pelasi myös PSV Eindhovenissa Hollannissa ja 1. FC Nürnbergissä Saksassa ennen paluutaan Sveitsiin ja Grasshopper-Club Zürichiin vuonna 1966. Sveitsissä hän pelasi vielä FC La Chaux-de-Fondsissa, FC Solothurnissa ja FC Schaffhausenissa.


title: Anton Allemann

text: Sveitsin maajoukkueessa Allemann pelasi 27 kertaa ja teki yhdeksän maalia. Maajoukkueuransa ensimmäisen ottelunsa hän pelasi Ruotsia vastaan vuonna 1958. Hän edusti Sveitsiä myös MM-kilpailuissa 1962. Viimeisen maaottelunsa hän pelasi kesäkuussa 1966 eikä siten osallistunut samana vuonna järjestettyihin maailmanmestaruuskilpailuihin.


title: Anton Allemann

text: Allemann kuoli 72-vuotiaana sydänkohtaukseen elokuussa 2008.


title: NiceBandy

text: NiceBandy on saarijärveläinen salibandyn erikoisseura, joka perustettiin vuonna 2000. Seuran naisten edustusjoukkue pelaa I-divisioonassa Itä-Suomen lohkossa ja miesten edustusjoukkue pelaa III-divisioonassa Sisä-Suomen lohkossa. Edustusjoukkueiden lisäksi seuralla on tyttöjen B- ja D- sekä poikien B-, D94- ja D95-juniorijoukkueet.


title: Strasbourgin taistelu

text: Strasbourgin taistelu (joskus myös Argentoratumin taistelu) käytiin roomalaisen "caesarin" (apukeisari) Julianuksen ja germaanipäällikkö Khnodomarin välillä vuonna 357.


title: Strasbourgin taistelu

text: Alemannit olivat ryöstelleet Rooman provinsseissa, joten Julianus päätti hyökätä näitä vastaan. Armeijat kohtasivat vuonna 357 Argenturatumissa (myös "Argentorate") lähellä nykyistä Strasbourgia. Alemanneilla oli noin 35 000 miestä, eli yli kaksi kertaa enemmän kuin roomalaisilla.


title: Strasbourgin taistelu

text: Roomalainen jalkaväki ryhmittyivät kahteen rivistöön. Toisen rivin keskustaan asettui Primani legioona. Kummankin rivin oikeaan laitaan asettuivat auxilia-yksiköt, ensimmäiseen Cornuti ja Brachiati, toiseen riviin Batavi ja Reges. Vasenta laitaa suojasi todennäköisesti yksi tai useampi auxilia-osasto Severuksen komennossa. Paremmin ratsuväelle sopivalle oikealle sivustalle asettui ratsuväki, muun muassa kaksi vexillatiota katafrakteja sekä todennäköisesti muutama vexillatia kevyttä sekä keskiraskasta ratsuväkeä. Julianus asettui keskelle armeijaa jalkaväkilinjojen väliin scholae-henkivartijaosastoineen.


title: Strasbourgin taistelu

text: Alemannien armeija oli todennäköisesti asettunut matalan kukkulan laelle. Armeijan keskustaan oli sijoittunut kuninkaita ja päälliköitä sekä heidän paremmin varustettuja sotureita. Oikeassa laidassa väijyksessä olevia kevyitä joukkoja komensi Serapio. Khnodomar asettui vasempaan laitaan komentamaan ratsuväkeä ja näitä tukevia kevyitä joukkoja. Joko jalkaväen vaatimuksesta, pelätessään että ratsuväki hylkäisi heidät tai uskoessaan menestyvänsä paremmin jalkaisin, ratsuväki tai ainakin osa siitä jalkautui. Khnodomar siirtyi armeijan keskustaan.


title: Strasbourgin taistelu

text: Joko ennen taistelun alkua tai sen jo alettua Severus epäili alemannien väijytystä ja pysäytti joukkonsa. Varsinainen taistelu alkoi ratsuväen kesken toisella laidalla. Alemannien ratsuväen onnistui lyödä Rooman ratsuväki joka pakeni kohti selustaa häiriten Cornuti- ja Brachiati-yksiköitä. Julianus onnistui kokoamaan osan pakenevasta ratsuväestä jalkaväkirivistöjen väliin. Katafrakti-yksikön komentajan kerrotaan haavoittuneen taistelun alussa ja yksikön kieltäytyneen liittymästä enää taisteluun, ja myöhemmin rangaistuksena tästä Julianus olisi määrännyt heidät käyttämään naisten vaatteita. Alemannit painostivat voimakkaasti Cornutia ja Brachiatia, minkä seurauksena bataavien ja Reges yksiköt siirtyivät auttamaan ensimmäistä rivistöä. Tällä välin päävoimatkin olivat liittyneet taisteluun. Alemannien keskusta hyökkäsi voimalla roomalaisten ensimmäistä rivistöä vastaan, päästen siitä läpi. Toisen rivistön Primani-legioona kuitenkin pysäytti vihollisen etenemisen. Lopulta roomalaiset onnistuivat lyömään vihollisen ja nämä kääntyivät pakoon. Alemannit menettivät noin 6 000 miestä kaatuneina taistelussa ja takaa-ajossa sekä mahdollisesti tuhansia hukkuneina heidän yrittäessään paeta Reinin yli. Roomalaisten tappiot olivat erittäin vähäiset sisältäen muun muassa neljä tribuunia, joista kaksi oli katafraktien komentajia. Alemannien päällikkö Khnodomar otettiin vangiksi.


title: Ragnar Heikel

text: Ragnar Atle Teodor Heikel (9. syyskuuta 1892 Rovaniemi – 16. marraskuuta 1927) oli suomalainen jääkärimajuri. Hän johti Suomen yleisesikunnan tiedustelutoimistoa eli osasto V:tä vuosina 1920–1921 ja 1925–1927.


title: Ragnar Heikel

text: Ragnar Heikelin vanhemmat olivat maaherra Teodor August Heikel ja Ida Liljebäck. Heikel kirjoitti ylioppilaaksi Helsingin suomalaisesta yhteiskoulusta vuonna 1912 ja liittyi Uusmaalaiseen osakuntaan. Opintojaan hän jatkoi Helsingin yliopistossa ja suoritti lääketieteen alkututkinnon vuonna 1914 ja jatkoi opintojaan lääketieteellisessä tiedekunnassa.


title: Ragnar Heikel

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 9. maaliskuuta 1915. Hänet sijoitettiin joukon 2. komppaniaan, josta hänet komennettiin Suomeen 8. kesäkuuta 1915. Hän oli Helsingissä perustamassa ylioppilasaktivistien tiedustelu- ja värväystoimistoa, ns. Liisankadun toimistoa, ja toimi siellä jouluun 1915 saakka ja sen jälkeen sisällissodan alkuun saakka Tukholmassa ja Haaparannassa Saksan meriesikunnan ja yleisesikunnan Tukholman toimistojen antamissa tehtävissä. Suomeen hän palasi 4. helmikuuta 1918 Tornion kautta ja liittyi suojeluskuntajoukkoihin.


title: Ragnar Heikel

text: Suomen sisällissodan puhjettua Heikel otti osaa pikakiväärinjohtajana Tornion valtaukseen ja toimi hetken Jyväskylässä konekivääriosaston kouluttajana ennen kuin liittyi Kuhmoisissa Pohjois-Hämeen rykmentin 1. pataljoonaan. Heikel siirrettiin jo 13. maaliskuuta 1918 Peräpohjolan pataljoonaan, missä hän toimi konekivääriupseerina ja pataljoonankomentajan apulaisena. Hänen sijoituspaikakseen muodostui Valkoisen armeijan rykmenttijaottelun astuttua voimaan Pohjois-Pohjanmaan rykmentin 2. pataljoona, missä hän toimi konekiväärikomppanian päällikkönä. Heikel osallistui Suomen sisällissodassa taisteluihin Kuhmoisissa, Lempäälässä, Vesilahdella, Karkussa ja Tyrväällä sekä valtauksiin Inkeroisissa, Kyminlinnassa ja Kotkassa.


title: Ragnar Heikel

text:
Heikel siirrettiin sisällissodan jälkeen siihen komppaniaan päälliköksi, joka oli valittu rykmentistä lähetettäväksi 16. toukokuuta 1918 ylipäällikön määräyksestä perustettuun Suomen valkoiseen kaartiin. Suomen valkoisesta kaartista hänet siirrettiin 15. kesäkuuta 1918 Yleisesikuntaan, missä hänestä tuli ulkomaantiedustelusta vastanneen alaosaston päällikkö. Yleisesikunnan uudelleenorganisoinnin yhteydessä Heikel nimitettiin vuoden 1920 alusta toimisto V:n eli tosiasiallisen tiedusteluosaston johtoon, missä tehtävässä hän jatkoi 1. helmikuuta 1921 asti. Yleisesikunnasta hänet siirrettiin 19. syyskuuta 1921 Sisäasiainministeriön käyttöön ja määrättiin 1. lokakuuta 1921 alkaen Petsamon rajavartioston päälliköksi, missä hän yleni myöhemmin rajakomendantiksi. Hänet siirrettiin 1. kesäkuuta 1925 takaisin Yleisesikuntaan, missä hän toimi toimistoupseerina ja 22. syyskuuta 1925 alkaen uudelleen toimisto V:n päällikkönä aina kuolemaansa asti. Heikel teki vuonna 1926 Varsovassa sopimuksen Suomen ja Puolan yleisesikuntien välisestä Neuvostoliittoa koskevien tiedustelutietojen vaihdosta.
Hänen kohtalokseen oli joutua lento-onnettomuuteen paluumatkalla Tallinnasta Helsinkiin Suomenlahdella 16. marraskuuta 1927 Aero Oy:n koneella Junkers F 13 K-SALD. Hänen viralliseksi kuolinsyykseen merkittiin hukkuminen. Hänen lisäkseen turmassa saivat surmansa koneen ohjaaja Kalle Karlstedt, mekaanikko K. Petzold ja toisena matkustajana ollut ratsumestari Armas Klinthe.


title: Ragnar Heikel

text: Heikel oli Viron armeijassa suomalaisena yhdysupseerina 20. huhtikuuta – 20. toukokuuta 1919 välisen ajan ja erikoistehtäviä hän suoritti armeijan palveluksessa Ruotsissa kesäkuussa vuonna 1920. Heikel toimi Yleisesikunnan edustajana Etsivän keskuspoliisin uudelleenjärjestelyä suunnitelleessa komiteassa vuonna 1921 ja suomalais-venäläisen rajakomission jäsenenä sekä asiantuntijana norjalais-suomalaisessa rajakomissiossa ja puheenjohtajana suomalais-venäläisessä rajantarkastuskomission 5. piirissä.


title: Lento 29

text: Lento 29 "(Flight 29 Down)" on yhdysvaltalainen nuorille suunnattu televisiosarja. Sarjan loivat D. J. MacHale ja Stan Rogow, Stan Rogow Productionsin vastatessa tuotannosta. Sarjaa tuotettiin yhteensä kahden kauden eli 26 jakson verran. Suomen televisiossa sarjaa on esitetty "Summeri"-nuortenohjelmassa.


title: Lento 29

text: Sarjassa kymmenen nuorta päätyy lentokoneen pakkolaskussa autiolle saarelle.


title: Liu Guoliang

text: Liu Guoliang (s. 10. tammikuuta 1976) on kiinalainen entinen pöytätennispelaaja. Hän voitti urallaan yhteensä peräti 14 arvokisamitalia, joista kymmenen oli MM-mitaleja ja neljä olympiamitaleja. Uransa hän lopetti kauteen 2001.


title: Rakkauden lähettiläät

text: Rakkauden lähettiläät (myös Rakkauden lähetyssisaret, ) on Äiti Teresan vuonna 1950 perustama katolinen sääntökunta. Järjestöön kuuluu yli 4 500 nunnaa ja se toimii yli 130:ssä maassa.


title: Novyi mir

text: Novyi mir (, 'Uusi maailma') on venäjänkielinen kirjallisuuslehti, joka on ilmestynyt Moskovassa tammikuusta 1925. Sen oli tarkoitus jatkaa samoja perinteitä kuin ennen neuvostoaikaa ilmestyneet suositut kirjallisuuslehdet "Mir Božy" ('Jumalan maailma'), joka ilmestyi 1892–1906, ja sen seuraaja "Sovremennyi Mir" ('Nykymaailma'), joka ilmestyi 1906–1917. Se julkaisi lähinnä proosaa, joka noudatti kommunistisen puolueen hyväksymää linjaa. Pieni polemiikki syntyi 1945, kun "Novyi Mir" julkaisi Aleksandr Bekin esseen, jossa mainittiin kuusi slangitermiä sanalle "perineum".)


title: Novyi mir

text: "Novyi Mir" muutti poliittista asennettaan 1960-luvun alussa ja kallistui toisinajattelijoiden suuntaan. Marraskuussa 1962 lehti herätti huomiota julkaistuaan Aleksandr Solženitsynin läpimurtoteoksen "Ivan Denisovitšin päivä", kertomuksen gulag-vangista. Lehti julkaisi kiistaa herättäneitä artikkeleita ja kertomuksia Neuvostoliiton ja Venäjän historiasta, kunnes Aleksandr Tvardovski painostettiin eroamaan helmikuussa 1970. Kun päätoimittajaksi nimitettiin Sergei Zalygin perestroika-kauden alussa 1986, lehti arvosteli neuvostohallintoa yhä rohkeammin. Se julkaisi aiemmin kiellettyjen kirjailijoiden kuten George Orwellin, Joseph Brodskyn ja Vladimir Nabokovin proosaa ja runoja. Lehti kuuluu niin sanottuihin paksuihin kirjallisuuslehtiin.


title: Novyi mir

text: Muiden venäläisten kirjallisuus- ja kulttuurilehtien tavoin myös Novyi Mir on menettänyt vuodesta 1991 alkaen tilaajia, ja levikki on supistunut niin pieneksi, ettei toimittajille ja kirjoittajille voida maksaa palkkioita.


title: Novyi mir

text: Lehti myöntää Juri Kazakov -palkinnon vuoden parhaasta novellista.


title: Gränum

text: Gränum on taajama Olofströmin kunnassa Ruotsissa. Vuonna 2005 Gränumin väkiluku oli 211 ja pinta-ala 37 hehtaaria.


title: Katekalvo

text: Katekalvo ("membrana tectoria ductus cochlearis") on sidekudoskalvo, joka kaartuu Cortin elimen aistinsolujen päälle. Ääniärsykkeen saapuessa paineaaltona eteiskäytävän("scala vestibuli") nestettä pitkin, ärsyke etenee Reissnerin kalvon kautta simpukan läpi heilauttaen myöhemmin tyvikalvoa, mikä aiheuttaa kuuloreseptorisolujen karvojen törmäämisen katekalvoon ja edelleen kuuloaistimuksen synnyn.


title: Elintarvikeliike

text: Elintarvikeliike on kauppa, jossa myydään elintarvikkeita sekä yleensä myös taloustarvikkeita. Suurimmissa elintarvikeliikkeissä myydään usein myös käyttötavaroita, kuten vaatteita sekä kodin ja vapaa-ajan tuotteita, jolloin liikettä sanotaan hypermarketiksi.


title: Elintarvikeliike

text: Siirryttäessä omavaraisesta ravinnonhankinnasta rahalla käytävään kaupankäyntiin elintarvikkeita ryhdyttiin hankkimaan toreilta. Aivan 1900-luvun loppupuolelle asti elintarvikkeita myytiin monesti tuoteryhmittäin erikoistuneissa liikkeissä, kuten maitokaupoissa meijerituotteita ja lihakaupoissa lihaa. Elintarvikeliikkeissä myynti tapahtui aikaisemmin palveluperiaatteella, mutta ovat muuttuneet ajan myötä entistä enemmän itsepalvelutyylisiksi valintamyymälöiksi, joissa asiakas valitsee ostoksensa itse ja maksaa ne poistuessaan.


title: Jigawa

text: Jigawa on yksi Nigerian 36 osavaltiosta. Se sijaitsee maan kaakkoisosassa. Sen pinta-ala on 23 154 neliökilometriä. Vuonna 2006 Jigawassa oli 4 348 649 asukasta. Suuri osa väestöstä kuuluu hausoihin ja fulaneihin.


title: Jigawa

text: Jigawan pääkaupunki on Dutse, jossa asuu 36 165 asukasta.


title: Overhead

text: Overhead on suomalainen, Helsingistä kotoisin oleva progressiivista rockia soittava yhtye, jonka esikoisalbumi "Zumanthum" julkaistiin vuonna 2002. Kolme vuotta myöhemmin julkaistu "Metaepitome" saavutti jonkin verran kansainvälistäkin menestystä ja radiosoittoa. Yhtyeen nykyisenä levy-yhtiönä toimii Musea Records. Overhead on soittanut useilla eurooppalaisilla rockfestivaaleilla.


title: Dutse

text: Dutse on kaupunki pohjoisessa Nigeriassa. Se on Jigawan pääkaupunki.


title: Dutse

text: Dutse on Jigawan neljänneksi suurin kaupunki sen asukasluvun ollessa vuonna 2008 36 165 ihmistä.


title: Huhtakurjenpolvi

text: Huhtakurjenpolvi ("Geranium bohemicum") on ruohovartinen yksivuotinen kasvi. Se elää yleensä satunnaisena metsäpalo- ja kaskiaukeilla (huhta tarkoittaa havupuukaskea) sekä nuotiopaikoilla. Huhtakurjenpolven siemenet itävät vasta, kun ne ovat kuumentuneet noin 45 asteeseen.. Kun metsäpalot ovat harvinaistuneet, huhtakurjenpolvikin on taantunut. Suomessa se luokitellaan silmälläpidettäväksi.


title: Huhtakurjenpolvi

text: Huhtakurjenpolvi kasvaa noin 30 cm korkeaksi. Sen varsi on pysty ja lehdet sormijakoisia, isohampaisia. Kukat ovat sinivioletteja, melkein sinisiä, ja 15-35 mm leveitä, ja niissä on tummemman violetteja suonia.


title: Huhtakurjenpolvi

text: Huhtakurjenpolvea tavataan Etelä-Suomessa, Keski-Ruotsissa ja paikoin etelämpänä Euroopassa.


title: Kirsi Tarvainen

text: Kirsi Tarvainen (s. 15. kesäkuuta 1962 Oulu) on suomalainen näyttelijä ja laulaja. Hänet tunnetaan vahvoista naisrooleista näyttämöllä sekä matalasta lauluäänestä.


title: Kirsi Tarvainen

text: Tarvainen on ollut kiinnitettynä Turun kaupunginteatteriin vuodesta 1997. Aiemmin hän näytteli Oulun, Porin sekä Lahden kaupunginteattereissa. Vuonna 2009 Turun teatterikerho myönsi Tarvaiselle 12 000 euron tunnustuksen merkittävästä teatterityöstä Turussa.


title: Kirsi Tarvainen

text: Tarvainen on ollut naimisissa näyttelijä Ilkka Koivulan kanssa ja heillä on poika.


title: Kaukotaittoisuus

text: Kaukotaittoisuus eli kaukonäköisyys eli hyperopia on taittovika, jossa silmämunaan tuleva kuva taittuu verkkokalvon taakse eikä verkkokalvolle, kuten terveessä silmässä. Kaukotaitteisuudesta kärsivät näkevät lähelle huonosti mutta kauas hyvin. Tällöin silmämuna on hieman "litistynyt", eli mykiön ja verkkokalvon välimatka on liian pieni. Taipumus kaukonäköisyyteen on usein geneettinen erityisesti merkittävästä kaukotaittoisuudesta kärsivillä. Lähinäkö heikkenee myös ikääntymisen myötä 40-45-vuoden iästä alkaen, ja tästä ilmiöstä käytetään nimitystä ikänäkö.


title: Kaukotaittoisuus

text: Kaukotaittoisuutta voidaan korjata kuperilla linsseillä eli käyttämällä pluslaseja, piilolinssien avulla tai kaukonäköleikkauksella. Oikea menetelmä riippuu silmän rakenteesta, taittovian suuruudesta ja omista mieltymyksistä.


title: Kaukotaittoisuus

text: Lähipisteellä (eng. "near point") tarkoitetaan lähintä etäisyyttä johon silmä näkee tarkasti. Se voidaan mitata esimerkiksi sulkemalla toinen silmä ja tuomalla sormi niin lähelle avonaista silmää ettei silmä ei enää pysty tarkentamaan lähemmäksi ja kuva muuttuu sumeaksi. Etäisyys kohdasta, josta sumentuminen alkaa, mitataan ja saadaan lähipiste. Sama mittaus voidaan tehdä toiselle silmälle.


title: Kaukotaittoisuus

text: Lähipiste vaihtelee henkilöstä toiseen, mutta myös saman henkilön silmästä toiseen. Joillain se voi olla jopa vain 10 cm. Nuorilla aikuisilla se on keskimäärin noin 25 cm. Noin 40 vuotiailla lähipiste alkaa kasvaa ja 60 vuotiaana se voi olla jopa 200 cm (2 metriä).


title: Kaukotaittoisuus

text: Ohuen linssin yhtälöä (katso Gaussin kuvauslaki) ja lähipistettä käyttämällä saadaan kaukonäköisyyden korjaavalle linssille taittovoimakkuus dioptereina (käänteismetreinä) seuraavanlaisella kaavalla


Kaukotaittoisuus


title: Kaukotaittoisuus

text: Kaukonäköisen silmien lähipiste on 1,5 m. Minkä taittovoiman linssit korjaavat kaukonäön?


title: Kaukotaittoisuus

text: 3,3 diopterin (D) kuperat linssit, eli 3,3 pluslasit korjaavat kaukonäön.


title: Kiertotatar

text: Kiertotatar ("Fallopia convolvulus") on yksivuotinen köynnöskasvi.


title: Kiertotatar

text: Kiertotatar on yleensä alle 100, cm mutta voi kasvaa 150 cm pitkäksi. Varsi köynneliäs, särmikäs, karhea ja tyviosastaan haarautuva, nopeasti kasvava ruoho. Lehdet ovat kolmiomaiset hertta- tai poikkikantaiset, lehtilapa on 2–8 cm pitkä, suippokärkisiä, molemmin puolin karheita mutta kaljuja, tyviliuskat tavallisesti teräviä. Korvakkeet yhtyneet vartta ympäröiväksi lyhyeksi, kalvomaiseksi tupeksi. Kukinto jopa kahdeksankukkainen viuhko lehtihangoissa sekä varren ja haarojen latvoissa. Kukkaperä on 1–3 mm pitkä. Kehä on kaksikiehkurainen ja viisilehtinen. Yhdislehtinen emiö 2- tai 3-haarainen, vartalot ylös saakka yhdistyneet. Heteitä 8. Kukinnot monikukkaisia sykerömäisiä tai tähkämäisiä viuhkoja lehtihangoissa. Kukkii heinä-elokuussa. Hedelmä on kolmisärmäinen pähkylä, musta ja himmeä joka jää kehälehtien suojaan, 3,5–4 mm pitkä.


title: Kiertotatar

text: Kiertotatarta on kosmopoliitti, se elää lähes koko Euroopassa pohjoisinta Lappia lukuun ottamatta, Siperiassa ja Pohjois-Amerikassa, johon se on levinnyt ihmisen mukana. Yleinen Etelä-Suomesta Peräpohjolaan asti, pohjoisimmassa Lapissa harvinainen.


title: Kiertotatar

text: Pelloilla, puutarhoissa, joissa se on usein kiusallinen rikkaruoho, sekä tienvarsilla, joutomailla, kaatopaikoilla, pientareilla ja kalliokedoilla. Rikkakasvina sitä esiintyy kuivilla laihoilla kivennäismailla, joissa kalkkia on köyhästi. Kasvia voi torjua poistamalla kukintoja ennen siementämistä ja parantamalla maan ravinteikkuutta. Rikkakasvina köynnös on ongelmallinen ja voi painaa heikkoja viljelyskasveja maahan. Kun kiertotatar löytää tukikasvin, sen varsi alkaa kiertyä tuen ympäri, ensin tyveltä katsoen myötäpäivään ja myöhemmin vastapäivään, siten se pääsee kohoamaan muun kasviston tasalle ja pärjää kilpailussa valosta. Se haaroo runsaasti muodostaen jopa metrin levyisiä pehkoja.


title: USS Harry S. Truman (CVN-75)

text: USS Harry S. Truman (CVN-75) on Yhdysvaltain laivaston Nimitz-luokan lentotukialus, joka on nimetty entisen presidentti Harry S. Trumanin mukaan.


title: USS Harry S. Truman (CVN-75)

text: Alus tilattiin Newport News Shipbuildin Companyltä Newport Newsistä Virginiasta. Sen köli laskettiin 29. marraskuuta 1993 nimellä "USS United States", mutta aluksen nimi muutettiin laivastoministeri John H. Daltonin esityksestä helmikuussa 1995 "USS Harry S. Trumaniksi". Alus laskettiin vesille 7. syyskuuta 1996 kumminaan presidentti Trumanin tytär Margaret Truman Daniel ja se otettiin palveluskäyttöön 25. heinäkuuta 1998 ensimmäisenä päällikkönään Thomas G. Otterbein.


title: USS Harry S. Truman (CVN-75)

text: Laivan kotisatama on Norfolkin laivastoasema, Virginiassa.


title: USS Harry S. Truman (CVN-75)

text: 15. elokuuta 2007 tapahtuneessa onnettomuudessa E-2 Hawkeye -tutkakone syöksyi mereen kolmen miehistön jäsenen saadessa surmansa.


title: USS Harry S. Truman (CVN-75)

text: Alus lähti 22. heinäkuuta 2013 Norfolkista partiomatkalle Lähi-itään ja se saapui Välimerelle 3. elokuuta. Alus kiinnittyi 5. elokuuta Marseillen Leon Gourretin risteilyterminaalin laituriin 162 nelipäiväiselle laivastovierailulle. Alus läpäisi Suezinkanavan 18. elokuuta ja Bab el-Mandebin salmen 21. elokuuta. Alus vastaanotti TF50 lippulaivan tehtävät "USS Nimitziltä" 26. elokuuta. Seuraavana päivänä aluksen lentolaivue 3 aloitti Arabianmeren pohjoisosista taistelulennot tukien operaatio Enduring Freedomia Afganistanissa. Alus kiinnittyi 18. syyskuuta Khalifa Bin Salmanin satamaan viiden vuorokauden vierailulle Bahrainiin.


title: Urpo Vähäranta

text: Urpo Tapani Vähäranta (15. kesäkuuta 1926 Lokalahti – 10. syyskuuta 2011) oli suomalainen yleisurheilija. Vähäranta edusti uransa aikana Lokalahden Leiskua ja Turun Urheiluliittoa. Hän voitti Kalevan kisoissa 1952 1 500 metrin juoksussa pronssia (3.54,8) ja Kalevan kisoissa 1953 800 metrillä kultaa (1.51,8) ja 1 500 metrillä hopeaa (3.51,2) jättäen taakseen kolmannelle sijalle Lasse Virenin valmentajan Rolf Haikkolan. Urpo Vähäranta puolusti v. 1954 Turussa menestyksellisesti 800 metrin Suomen mestaruuttaan ajallaan 1.52,4. Vähäranta edusti Suomea Helsingin olympialaisissa 1952 1 500 metrillä Denis Johanssonin ja Aulis Pystysen kanssa. Hän karsiutui kuitenkin jo alkuerissä ajalla 3.56,8. Urpo Vähäranta oli mukana myös Bernin EM-kisojen 800 metrillä v. 1954, mutta hän ei selviytynyt loppukilpailuun.


title: Banjo-Kazooie (pelisarja)

text: Banjo-Kazooie on Raren kehittämä kolmiulotteisten tasohyppelypelien sarja. Pelien päähenkilöinä seikkailevat Banjo-karhu ja lintu nimeltä Kazooie. He taistelevat yleensä sarjan antagonisti Gruntildaa vastaan.


title: Banjo-Kazooie (pelisarja)

text: Sarjan ensimmäinen peli, "Banjo-Kazooie", julkaistiin vuonna 1998 Nintendo 64 -konsolille. Pelin tavoitteena on pelastaa Banjon kidnapattu sisko Tooty. E3-messuilla 2008 Microsoft ilmoitti julkaisevansa pelin Xbox Live Marketplace -latauspalvelussa sarjan uusimman osan, "Nuts & Boltsin", julkaisun yhteydessä.


title: Banjo-Kazooie (pelisarja)

text: Sarjan toinen, mutta kronologisessa järjestyksessä kolmas peli, "Banjo-Tooie", julkaistiin vuonna 2000 Nintendo 64:lle.


title: Banjo-Kazooie (pelisarja)

text: Sarjan kolmas, mutta kronologisessa järjestyksessä toinen peli, "Banjo-Kazooie: Grunty’s Revenge", julkaistiin vuonna 2003 Game Boy Advancelle.


title: Banjo-Kazooie (pelisarja)

text: Sarjan neljäs peli, "Banjo-Pilot", julkaistiin vuonna 2005 Game Boy Advancelle. Se ei liity juonellisesti aiempiin peleihin, vaan siinä lennetään lentokoneilla erilaisissa kilpailuissa. Pelattavuus muistuttaa Mario Kart -sarjan pelejä, vaikka mikroautojen sijasta käytetään lentokoneita. Kenttien perusrakenne ja ulkoasu muistuttaa Super Mario Kart ja -pelejä.


title: Banjo-Kazooie (pelisarja)

text: Sarjan viides peli, "Banjo-Kazooie: Nuts & Bolts", julkaistiin 14. marraskuuta 2008 Xbox 360 -konsolille.


title: M/S Adventure of the Seas

text:
Adventure of the Seas on Royal Caribbean International -varustamon Suomessa vuonna 2001 valmistunut risteilyalus. Alus tekee risteilyjä Karibialla.
Alus tilattiin 24. huhtikuuta 1997 Aker Finnyardsin Turun telakalta. Sen köli laskettiin 17. kesäkuuta 1998 telakkanumerolla 1346 ja alus laskettiin vesille 5. tammikuuta 2001. Se luovutettiin 26. lokakuuta 2001 bahamalaiselle Adventure of The Seas Inc.:lle, joka luovutti aluksen hallinnoinnin Royal Caribbeab Cruises Limitedille. Alus sai nimen "Adventure of the Seas" New Yorkissa 10. marraskuuta järjestetyssä kastetilaisuudessa.


title: M/S Adventure of the Seas

text: Aluksen voimansiirto on dieselsähköinen. Siinä on kuusi Wärtsilän 12600 kW:n 12V46 -dieselmoottoria kytketty kolmeen 14000 kW:n Azipod-ruoripotkuriin. Koneiston kokonaisteho on 74544 kW (101352 hevosvoimaa), jolla alus saavuttaa 23 solmun nopeuden. . Aluksen dieselmoottorien kuntoa valvotaan Wärtsilän CBM (Condition Based Maintenance) konseptin avulla.


title: M/S Adventure of the Seas

text: Alus lähti 12. marraskuuta kaksipäiväiselle lehdistölle ja matkatoimistoille järjestetylle esittelyristeilylle. Alus aloitti 18. marraskuuta San Juanista ensimmäisen risteilynsä Karibialla.


title: Hieronymus Aleander

text: Hieronymus Aleander, tunnetaan myös nimillä Girolamo Aleandro tai Jerome Aleander, (13. helmikuuta 1480 – 1. helmikuuta 1542) oli italialainen kardinaali, joka nimitettiin virkaansa "in pectore".


title: Hieronymus Aleander

text: Aleander syntyi Mottan kaupungissa, lähellä Venetsiaa. Opiskeltuaan Venetsiassa hän toimi jonkin aikaa Ranskassa, kunnes siirtyi Roomaan. Siellä hän toimi Vatikaanin kirjaston palveluksessa. Myöhemmin hän lähti paavin lähettiläänä Saksaan, missä hän muun muassa osallistui Wormsin valtiopäiville ja oli johtamassa Martti Lutheria vastustavaa joukkoa. Saksassa hän myös vastasi yhdessä Johann Eckin kanssa Lutheria vastaan kirjoitetun pannauhkausbullan julkaisemisesta.


title: Hieronymus Aleander

text: Seuraavat vuotensa Aleander matkusti jälleen ympäri Eurooppaa katolisen kirkon asialla. Käytyään Alankomaissa hän siirtyi lähettilääksi Ranskan Frans I:n hoviin. Kuninkaan seurassa hän joutui sotavangiksi Pavian taistelun yhteydessä vuonna 1525. Aleander kuitenkin vapautettiin raskaita lunnaita vastaan. Seuraavaksi hän sai jälleen toimia Saksassa, missä Lutherin alullepanema uskonpuhdistus levisi. Vuonna 1536 paavi Paavali III teki Aleanderista kardinaalin "in pectore", ja muutamaa vuotta myöhemmin nimitys julkistettiin. Hieronymus Aleander menehtyi 1. helmikuuta 1542 ollessaan Roomassa.


title: Keltarauhanen

text: Keltarauhanen on kellertävä kudos, joka erittää keltarauhashormoneja. Keltarauhanen muodostuu puhjenneen munarakkulan soluista. Keltarauhanen on suurin viikon päästä ovulaatiosta.


title: Georgian sota

text: Georgian sota oli elokuun 2008 ensimmäisellä puoliskolla Georgian sotavoimien ja eteläossetialaisten separatistien, abhasialaisten separatistien sekä Venäjän joukkojen välillä käyty sota. Vuonna 1991–1992 alueella oli käyty Etelä-Ossetian sota.


title: Georgian sota

text: Sota alkoi 1. elokuuta 2008 kun Venäjän tukemat mutta kansainvälisesti tunnustamattomat osseettiseparatistit alkoivat tulittaa georgialaisia kyliä kranaateilla. Ossetian tykistöhyökkäykset rikkoivat vuoden 1992 tulitaukosopimusta. 7. elokuuta 2008 Georgian armeija lähetettiin estämään nämä tuli-iskut ja palauttamaan järjestys Etelä-Ossetiassa. Georgialaiset etenivät Tskhinvalin kaupunkiin, joka kuuluu Šida Kartlin hallintoalueeseen Georgiassa. Tskhinvali on ollut separatistinen alue vuodesta 1992.


title: Georgian sota

text: Venäjän joukot pääsivät laittomasti Etelä-Ossetiaan ennen Georgian sotilasoperaatiota. Venäjä syytti Georgiaa "aggressioista (väkivaltaisuuksista) Etelä-Ossetiaa kohtaan", ja käynnisti laajan skaalan maa-, ilma- ja meri-invaasion Georgiaan 8. päivä elokuuta ilmoittaen, että kyseessä on "operaatio Georgian rauhaanpakottamiseksi (операция по принуждению Грузии к миру)". Hyökkäys karkotti georgialaisjoukot Tskhinvalista ja ympäröiviltä kukkuloilta sekä otti hallintaansa Gorin ympäristöineen suoja-alueeksi osittain sen jälkeen, kun Georgian armeija oli käytännössä luopunut taistelusta ja vetäytynyt kymmeniä kilometrejä 20 kilometrin päähän Tbilisistä.


title: Georgian sota

text: Venäjän silloinen presidentti Dmitri Medvedev ilmoitti sotilasoperaation päättämisestä 12. elokuuta. Euroopan Unioni ja Etyj laativat tulitaukosopimuksen, jonka Georgia allekirjoitti 15. elokuuta ja Venäjä 16. elokuuta.


title: Georgian sota

text: EU:n tilaama, lähes 1200-sivuinen raportti on kattavin selvitys sodasta. Sen mukaan Georgia aloitti sodan, mutta se tapahtui Venäjän pitkään jatkuneen provokaation jälkeen. Brysselissä 2009 julkistettu raportti pitää sekä Venäjää että Georgiaa syypäinä vuoden 2008 elokuussa käytyyn sotaan. Venäjän propaganda vaikutti vuoden eu-raporttiin.


title: Georgian sota

text: Myöhemmin Venäjä on kiristänyt otettaan kapinallismaakunnista. Venäjä ja Etelä-Ossetian vallanpitäjät solmivat maaliskuussa 2015 sopimuksen, joka yhdisti kapinallismaakunnan turvallisuusjoukot, armeijan ja tullin Venäjän vastaaviin elimiin. Vastaava sopimus Abhasian johtajien kanssa solmittiin 2014. Lisäksi Georgia on syyttänyt Venäjää maa-alueensa haltuunottamisesta. Georgian ja EU:n tarkkailijoiden mukaan venäläiset rajavartijat siirsivät 2015 kapinallismaakunta Etelä-Ossetian rajapylväitä useita satoja metrejä syvemmälle Georgian maaperälle ottaen haltuunsa pätkän tärkeää öljyputkea.


title: Georgian sota

text: Osseetit ovat etninen ryhmä, joka asuu Kaukasuksella. Osseetit asuvat alueella, joka ulottuu nykyisen Venäjälle kuuluvaan Pohjois-Ossetian maakuntaan ja Georgiaan kuuluvaan Etelä-Ossetian alueeseen. Etelä-Ossetian asukkaista on noin kolmannes etnisiä georgialaisia.


title: Georgian sota

text: Alueen konfliktit alkoivat vuonna 1991. Etelä-Ossetian sodassa vuosina 1991–1992 sai surmansa arviolta 2 000 ihmistä. Konfliktin seurauksena alueen georgialaisia muutti muualle Georgiaan. Aselepo solmittiin vuonna 1992. Aselepoa valvomaan perustettiin Venäjän ja Georgian yhteinen rauhanturvaoperaatio, johon osallistui 500 rauhanturvaajaa Venäjältä, Pohjois-Ossetiasta ja Georgiasta kustakin.


title: Georgian sota

text: Vuonna 2004 Georgian presidentiksi valittiin Kiovan valtionyliopistossa ja Yhdysvalloissa opiskellut Mikheil Saakašvili. Hän oli luvannut palauttaa Georgian reuna-alueet takaisin maansa tosiasialliseen valvontaan, missä ne eivät ole olleet 1992 jälkeen, mitä varten Georgia alkoi varustautua Yhdysvaltain, Israelin ja Ukrainan tuella. Valtion varoista huomattava osa kohdistettiin varustautumiseen. Syksyllä 2006 Georgia pidätti venäläisiä upseereita syytettyinä vakoilusta. Venäjä käynnisti painostuskampanjan, jossa boikotoitiin georgialaisia tuotteita.


title: Georgian sota

text: Mikheil Saakašvili ehdotti Etelä-Ossetialle autonomiaa Georgian sisällä, mutta 99 prosenttia eteläossetialaisista hylkäsi ehdotuksen epävirallisessa äänestyksessä marraskuussa 2006. Äänestystulos tarkoitti vaatimusta täydestä itsenäisyydestä.


title: Georgian sota

text: Tämän jälkeen Venäjän ja Georgian suhteet hieman lieventyivät. Venäjän ulkoministeri Sergei Lavrov saapui tammikuussa 2008 Saakašvilin toisen kauden virkaanastujaisiin. Jännitteet alkoivat uudelleen helmikuussa, kun Kosovo julistautui itsenäiseksi.


title: Georgian sota

text: Huhtikuussa sotilasliitto Nato hylkäsi Georgian jäsenyyshakemuksen Bukarestin kokouksessa.. Georgian ja Ukrainan NATO-jäsenyysprosessin jatkumisen estivät Ranska ja Saksa. Georgian pyrkimys Naton jäseneksi ärsytti Venäjää, joka vastaavasti lähensi suhteitaan separatisteihin Abhasiassa ja Etelä-Ossetiassa. Yhdysvallat ja Nato auttoivat Georgian armeijan modernisoinnissa. Heinäkuussa noin tuhat Yhdysvaltain sotilasta koulutti Georgian armeijaa Afganistanin operaatiota varten. Georgia on halunnut Etelä-Ossetiaan venäläisten rauhanturvaajien rinnalle kansainvälisiä rauhanturvaajia.


title: Georgian sota

text: Heinäkuussa 2008 alkoi Georgiassa kansainvälinen sotaharjoitus Immediate Response 2008. Siihen osallistui tuhat yhdysvaltalaista sotilasta, mikä hermostutti venäläisiä. Harjoituksesta oli päätetty jo ennen kriisiä ja Georgia oli Irakissa Yhdysvaltojen tärkeä liittolainen


title: Georgian sota

text: Etelä-Ossetia on julistautunut itsenäiseksi vuonna 1991, mutta tuolloin mikään Yhdistyneiden kansakuntien jäsenvaltio ei tunnustanut sitä. Etelä-Ossetian itsenäisyyden ovat tunnustaneet monet entisen Neuvostoliiton alueella olevat muut yleisesti kansainvälisesti tunnustamattomat alueet sekä Venäjän federaatioon kuuluvat Pohjois-Ossetia-Alania.


title: Georgian sota

text: Etelä-Ossetialla oli pyrkimyksiä olla osaa Venäjää ja sitä kautta Pohjois-Ossetiaa. Monet omasivat yhä Venäjän passin ja käyttivät Venäjän ruplia. Venäjä maksoi eläkkeitä, sillä Neuvostoliiton aikana työuransa päättäneet olivat Venäjän kansalaisia. Venäjän mukaan jopa puolet Etelä-Ossetian 70 000 asukkaasta on anonut Venäjän federaation kansalaisuutta. Venäjä väitti myös sen sotatoimien syynä olleen suunniteltu suojelemaan omia kansalaisiaan Etelä-Ossetiassa ja se kunnioittaa Georgian alueellista koskemattomuutta. 26. elokuuta 2008 Venäjä kuitenkin tunnusti Etelä-Ossetian ja Abhasian itsenäisyyden.


title: Georgian sota

text: Vajaa kuukausi ennen taistelujen puhkeamista Georgia oli pitänyt heinäkuussa Immediate Response 2008 (Välitön vastaus 2008) -sotaharjoituksen United States European Commandin tuella ja Venäjä Kaukasuksen raja 2008 -sotaharjoituksen. Kumpikin harjoitus oli säännönmukainen, ja samankaltaisia harjoituksia oli pidetty ennenkin.


title: Georgian sota

text: Heinäkuussa 2008 Etelä-Ossetia valitti kuitenkin Georgian aktivoituneesta toiminnasta, ja Venäjän federaatio järjesti ylilennon usealla hävittäjälentokoneella Tskhinvalin yläpuolella, mitä Georgia piti ilmatilan loukkauksena. Venäjän federaation ulkoasiainministeriö tunnusti ylilennon, mutta ilmoitti, että toimi oli tarkoitettu "viilentämään Tbilisin kuumapäitä".


title: Georgian sota

text: Kuusi ihmistä kuoli ja 21 haavoittui Georgian ja Etelä-Ossetian rajalla käydyissä tulitaisteluissa 1.–2. elokuuta 2008.


title: Georgian sota

text: 1. elokuuta eteläossetialaiset separatistit syyttivät Georgian armeijaa kolmen sen joukkojen jäsenen ampumisesta Tskhinvalissa ja kolmen siviilin surmaamisesta kranaatinheitintulella. 2. elokuuta eteläossetialaisia naisia ja lapsia siirrettiin Venäjälle.


title: Georgian sota

text:
Keskiviikkona 6. elokuuta separatistit väittivät tuhonneensa kaksi Georgian panssariajoneuvoa Georgian yrittäessä ottaa haltuunsa tärkeää tietä hallitsevan ylängön. Georgia kielsi menettäneensä ajoneuvoja. Georgian presidentti Mihail Saakašvili määräsi iltapäivällä 6. päivä tulitauon, joka rikkoutui lähes välittömästi. Georgian mukaan osseetit yrittivät hyökätä Avnevin kylään. Separatistit syyttivät Georgiaa Hetagurovon kylän tulittamisesta konekivääreillä, kranaatinheittimillä ja panssarivaunuilla. Georgian yhdentymisministerin Temuri Jakobašvilin mukaan kapinallisjoukot tulittivat kahdeksaa georgialaiskylää ja osseettien mukaan georgialaiset tulittivat tykistöllä pääkaupunki Tskhinvalia ja osseettikyliä.
Georgia toi paikalle runsaasti raskasta aseistusta, muun muassa BM-21-raketinheittimiä. Georgia syytti Venäjän rauhanturvajoukkoja asettumisesta Etelä-Ossetian separatistien puolelle.


title: Georgian sota

text: Torstaina 7. elokuuta Georgian presidentti Mikheil Saakašvili ilmoitti kuuden aikaan televisiopuheessaan tulitauosta ja neuvottelujen alkamisesta perjantaina. Noin kello kymmenen illalla Georgian joukot siirtyivät tykistön tukemina Etelä-Ossetian eteläisiin kyliin. Taistelut jatkuivat koko yön Tskhinvalin laitamilla. Etelä-Ossetian joukot kertoivat tuhonneensa yöllä noin 30 Georgian panssaria. Kaupungin väestö pakeni tykistötulta kellareihin. Puhelinyhteydet kaupunkiin katkesivat perjantaina puolen päivän aikoihin. Georgialainen kenraali kuvasi operaatiota "perustuslaillisen järjestyksen palauttamiseksi."


title: Georgian sota

text:
Joidenkin arvioiden mukaan Saakašvili ajoitti hyökkäyksen alun siten, että maailman huomio oli kiinnittynyt Pekingin olympialaisten avajaisiin, joissa suuri osa maailman johtajista, kuten George W. Bush ja Vladimir Putin olivat.. IWPR:n Tom de Waal arveli Georgian suunnitelleen valtaavansa Tskhinvalin nopeasti parissa päivässä ja asettuvan sitten puolustamaan asemiaan Venäjän vastaiskulta.
Saakašvilinkään mukaan ajoitus ei ollut sattumaa, mutta hyökkäys oli Venäjän aloittama. Georgian hyökkäystä pidettiin maailmalla tehdyissä analyyseissä yleisesti ottaen hyvin yllättävänä ja epäonnistuneena vetona.


title: Georgian sota

text: Raketein ja tykistöllä tapahtuneen tulivalmistelun aikana kuoli 12 venäläistä sotilasta ja haavoittui 30. Lisäksi noin 1 000–1 400 Tskhinvalissa asuvan uskotaan kuolleen tai haavoittuneen. Ensimmäisen päivän taisteluissa Tskhinvalissa sai lisäksi surmansa noin sata vapaaehtoista kaupungin puolustajaa, joista suurin osa oli epävirallisten tietojen mukaan tšetšeeneitä.


title: Georgian sota

text: Venäjän ja Georgian yhteiseen rauhanturvaoperaatioon kuuluvat joukot pyrkivät pitämään asemansa laskematta georgialaisia läpi saaden osakseen panssarivaunujen, panssaroitujen muiden ajoneuvojen ja kranaatinheitinten tulta.


title: Georgian sota

text: Torstaiyön ja perjantaiaamun aikana Georgian armeija otti haltuunsa viisi osseettien kylää ja piiritti Tskhinvalin.


title: Georgian sota

text: Kello 11:38 Georgia mobilisoi kaikki joukkonsa. Iltapäivään mennessä georgialaiset joukot olivat vallanneet ilmasuojan turvin Tskhinvalin keskustan.


title: Georgian sota

text: Perjantaina presidentti Saakašvili sanoi armeijan "vapauttaneen" osan Etelä-Ossetian pääkaupungista ja pääministeri Lado Gurgenidze sanoi operaation jatkuvan, kunnes "kestävä rauha" on syntynyt.


title: Georgian sota

text: Georgian presidentti Mikheil Saakašvilia haastateltiin 8. elokuuta 2008 yhdysvaltalaisella CNN-kanavalla, jossa hän vetosi kansainväliseen yleisöön ja sanoi muun muassa että Georgia on tilanteessa kuin Suomi oli vuonna 1939 Neuvostoliiton kanssa. ja maan puolustautuvan venäläistä aggressiota vastaan ja Venäjän hyökänneen Georgiaan sekä "amerikkalaisia arvoja vastaan." Tuossa haastattelussa Saakašvili ei vielä sanonut Georgian olevan sodassa, vaan puolustautuvan aggressiota vastaan.


title: Georgian sota

text:
YK:n turvallisuusneuvosto piti harvinaisen iltakokouksen Venäjän vaatimuksesta jo torstai-iltana keskustellaakseen Etelä-Ossetian tapahtumista.
Venäjä vaati Georgiaa ja Etelä-Ossetian separatisteja lopettamaan väkivallan käytön ja palaamaan neuvottelupöytään. Turvallisuusneuvosto ei pystynyt pääsemään yksimielisyyteen sanamuodoista.


title: Georgian sota

text: Venäjän YK-lähettilään Vitali Tšurkinin mukaan tämä johtui eräiden jäsenmaiden haluttomuudesta esittää vaatimusta "pidättäytyä voimankäytöstä.".


title: Georgian sota

text: 8. elokuuta, samaan aikaan kun Venäjän federaation presidentti Dmitri Medvedev ilmoitti aikomuksesta rangaista Venäjän kansalaisten surmaamisesta vastuullisia, Venäjän federaation alueelta siirtyi Etelä-Ossetiaan Venäjän federaation 58. yleisjoukkojen armeijan pataljoonatason taktinen osasto, johon kuului miltei 150 panssarivaunua ja miehistönkuljetusvaunua. Venäjä järjesti myös ilmatukea ja pommitti georgialaisten asemia. Georgian joukot pysähtyivät Tskhinvaliin.


title: Georgian sota

text: Venäjän armeijan panssarit saapuivat Etelä-Ossetiaan perjantaina 8. elokuuta noin neljältä iltapäivällä. Niiden saapuessa Tskhinvaliin Georgian joukot alkoivat perääntyä. Etelä-Ossetiasta lähteville pakolaisille Georgia suostui avaamaan reitin kaupungista poistumiselle. Pakoreitit johtivat kuitenkin vain Gorin suuntaan Georgiaan, jonne monet pakolaiset eivät halunneet lähteä.


title: Georgian sota

text: Kello 11:06 raportoitiin venäläisten panssariajoneuvojen ja -vaunujen lähestyvän Etelä-Ossetian pääkaupunkia Tskhinvalia.


title: Georgian sota

text: Kiristyvä tilanne houkutteli paikalla useita tuhansia vapaaehtoisia Pohjois-Ossetiasta, noin 1 500 vapaaehtoista Dagestanista, sekä lähes saman verran vapaaehtoisia Tšetšeniasta ja Kabardino-Balkariasta. Terekin ja Donin kasakat lähtivät myös taistelemaan.


title: Georgian sota

text:
8. elokuuta kello 10.00 Georgian joukot ilmoittivat venäläisen koneen pommittaneen heidän asemiaan. Noin yhdeltätoista nähtiin kolmen venäläisen Su-27-koneen ilmestyvän Georgian taivaalle. Koneet pommittivat Karelia, Goria ja Vazianin lentotukikohtaa.
Novosti-Gruzija ilmoitti, että venäläiset lentokoneet olisivat pommittaneet Tbilisin esikaupunkia Vaziania, jossa Georgian ilmavoimilla on sotilaslentoasema, sekä Potin satamaa ja lentotukikohtia ja armeijan muita tukikohtia Marneulissa ja Bolnisissa. Ilmoituksen mukaan myös Länsi-Georgiassa Senakin ja Honin sotilastukikohtia sekä Ylä-Abhasiassa Kodorin solan hallinnollisia kohteita olisi pommitettu.


title: Georgian sota

text: Venäläisten joukkotiedotusvälineiden mukaan mukaan Venäjän ilmavoimien Suhoi Su-27-hävittäjät ja Suhoi Su-24-pommittajat olivat saaneet täydellisen ilmaherruuden Etelä-Ossetian yllä.


title: Georgian sota

text: Georgian turvallisuusneuvoston sihteeri Aleksandr Lomaja ilmoitti Georgian ilmavoimien ja ilmatorjunnan pudottaneen kymmenen venäläistä lentokonetta kahden päivän taistelujen aikana. Venäjän federaation asevoimien varaesikuntapäällikkö, kenraalieversti Anatoli Nogovitsyn puolestaan ilmoitti Venäjän menettäneen Suhoi Su-25:n ja Tu-22MR:n. Georgialaisten lähteiden mukaan ilmapommituksissa olisi saanut surmansa 20 siviiliä Gorissa, seitsemän Potissa ja 12 Senakissa, jossa myös 14 sotilasta ja reserviläistä haavoittui..


title: Georgian sota

text: Puolenyön maissa 8. elokuuta tilanne oli ristiriitainen: Etelä-Ossetian armeija ja Venäjän federaation 58. armeijakunnan pataljoonatason taktisen osaston komentaja ilmoittivat hallitsevansa täysin alueen pääkaupunkia Tskhinvalia. Georgian presidentin Mikheil Saakašvilin mukaan taas koko Etelä-Ossetia oli georgialaisjoukkojen valvonnassa.


title: Georgian sota

text: Georgialaiset kertoivat 8. elokuuta, että sota olisi levinnyt Abhasiaan Venäjän pommitettua siellä olevia georgialaisjoukkoja. Georgian presidentti sanoi maansa olevansa sodassa Venäjän kanssa, ja maan parlamentti julisti poikkeustilan. Abhasia ilmoitti kuitenkin itse olevansa pommituksen takana ja ilmoitti myös aloittaneensa sotilasoperaatiot georgialaisten ajamiseksi pois maasta ja aloitti hyökkäyksen Kodorin solaa vastaan joka on alueen ainoa Georgian hallitsema osa. Georgian turvallisuusneuvoston sihteeri ilmoitti kuitenkin, että georgialaisjoukot eivät enää aio vastata venäläisten tuleen, ja sanoi georgialaisjoukkojen aikovan vetäytyä Etelä-Ossetian pääkaupungista tulitauon aikaansaamiseksi. Samana päivänä georgialaisjoukkojen kerrottiin kuitenkin aloittaneen vastahyökkäyksen Etelä-Ossetiassa.


title: Georgian sota

text: Etelä-Ossetian presidentti kertoi perjantai-iltana 8. elokuuta, että 1 400 oli kuollut georgialaisten hyökkäyksessä, jota kuvasi ”etniseksi puhdistukseksi”.


title: Georgian sota

text: Lauantaina 9. elokuuta presidentti Saakašvili ehdotti tulitaukoa.


title: Georgian sota

text: 10. elokuuta Georgia kertoi vetäneensä kaikki joukkonsa pois Etelä-Ossetiasta, mitä Venäjä piti tulitauon ehtona. Venäjän mukaan Georgia on kuitenkin pitänyt hallussaan strategisesti tärkeitä tukikohtia Tskhinvalin lähellä.


title: Georgian sota

text: Venäjän Mustanmeren laivaston alusten raportoitiin siirtyneen Georgian rannikon lähistölle ja upottaneen georgialaisen sotalaivan, mutta Venäjän laivaston mukaan kyse ei ollut merisaarrosta, vaan aiemmin sovitusta harjoituksesta ja partioinnista itäisellä Mustallamerellä, jonka jälkeen laivat palasivat Novorossijskiin.


title: Georgian sota

text: Maanantaina 11.8. Venäjän joukot etenivät Abhasiasta Senakin kaupungin länsipuolella sijaitsevaan hylättyyn sotilastukikohtaan estääkseen Georgian joukkojen kokoontumisen siellä.


title: Georgian sota

text: Potin satamakaupunkiin tunkeutuneet venäläisjoukot vetäytyivät sieltä 15.8.2008. Ennen vetäytymistä venäläisjoukot upottivat kuusi georgialaista alusta, joiden nimet ovat Tbilisi, Dioscuria, Avery, Tsontne Dadiani, General Mazniashvili ja yhden Zhuk luokan partioveneen. Satamaa tulitettiin myös mereltä.


title: Georgian sota

text: Maanantaihin mennessä Yhdysvaltain lentokoneet kuljettivat Irakista kotiin noin 800 Georgian sotilasta ja panssariajoneuvoja.


title: Georgian sota

text: Georgia kykeni vastaamaan Venäjän operaatioihin vain pommittamalla Etelä-Ossetian pääkaupunkia. Maan presidentti Saakašvili sanoi toimittajille maan armeijan surmanneen satoja venäläisiä ja ampuneen alas ainakin 80 lentokonetta. Venäjän mukaan se oli menettänyt 18 sotilasta ja neljä lentokonetta.


title: Georgian sota

text: Illalla 11. elokuuta Georgian armeija pakeni epäjärjestyksessä Etelä-Ossetian eteläpuolella olevasta Gorista ja hylkäsi sen puolustuksen, kun levisi tieto että venäläinen osasto lähestyi kaupunkia. Georgialaislähteet kertoivat, että venäläisjoukot olisivat vallanneet kaupungin yöllä. Venäjän puolustusministeriö kiisti tiedon.


title: Georgian sota

text: Georgialaiset asettuivat puolustukseen MTshetaan 15 km:n päässä pääkaupungista Tblisista. Samana päivänä nähtiin vielä kuuden georgialaisen taisteluhelikopterin hyökkäävän Etelä-Ossetiassa. Seuraavana päivänä puolestaan venäläiset pommittivat Gorin keskustaa miltei kaksi tuntia.


title: Georgian sota

text: Venäjän presidentti Medvedev määräsi lopettamaan sotatoimet puolenpäivän aikaan 12. elokuuta Venäjän saavutettua tavoitteensa. Georgia syytti Venäjää tulitaon rikkomisesta heti seuraavana päivänä.


title: Georgian sota

text: Aamulla 09.20 havaittiin 50 venäläisen panssariajoneuvon lähestyvän Tskhinvalista kohti Goria. 10.20 paikalliset asukkaat havaitsivat venäläisten joukkojen saapuneen Goriin. Päivällä saatiin tietoja joiden mukaan joitain Venäjän panssareita oli Gorissa ja etenemässä kohti Tbilisiä. Joukkojen epäiltiin poistavan sotilaskalustoa ja ammuksia hylätystä tukikohdasta Gorin ulkopuolella.


title: Georgian sota

text: Georgian pääkaupungissa Tbilisissä pidettiin päivällä keskiviikkona 13. elokuuta ”voitonparaati”, jossa juhlittiin torjuntavoittoa Venäjästä.


title: Georgian sota

text: Etelä-Ossetian separatistit ryöstelivät hylättyä Goria sekä georgialaiskyliä Etelä-Ossetiassa. Paikallisten asukkaiden poliisille puhelimella välittämien tietojen mukaan eteläosseetit ryöstelivät Karelin piirissä Avnevissa, Tseronisissa ja Knolevissa, Kaspin piirissä Handakissa, Doesissa ja Kardenahissa, Gorin piirissä Tkviavissa.


title: Georgian sota

text: Venäjä lupasi aloittaa joukkojensa vetämisen pois Georgiasta puoleltapäivin maanantaina 18. elokuuta, Georgian viranomaisten mukaan iltapäivällä 18. elokuuta. Venäjän joukot jatkoivat kuitenkin etenemistään yhä syvemmälle Georgiaan.


title: Georgian sota

text: Kello 15.00–19.00 Georgian rannikkovartioston keskus Potin laivastoasemalla joutui venäläisten hyökkäyksen kohteeksi kolmasti. Laitteistoja takavarikoitiin ja tuhottiin. Aluksia vaurioitui. Georgian merivoimien Tbilisi-ohjusvene poltettiin.


title: Georgian sota

text: Kello 20.12 Bretin ja Aradetin asukkaat Kaspin piirissä aloittivat pakenemisen kylistä yrittäen päästä Tbilisin suuntaan. Eteläosseetit tuhosivat kylissä.


title: Georgian sota

text: Kello 21.10 ensimmäinen Yhdysvaltain sotilaskuljetuskone laskeutui Tbilisiin.


title: Georgian sota

text: Tiistaina 19.8. Venäjän joukot eivät Etyjin mukaan olleet vieläkään vetäytyneet lainkaan, vaan pikemminkin vahvistaneet asemiaan Georgiassa.


title: Georgian sota

text: Venäjän joukkojen havaittiin aloittaneen poistumisen varsinaisen Georgian alueelta kapinallisia maakuntia Abhasiaa ja Etelä-Ossetiaa kohti. Venäjän ilmoituksen mukaan vetäytyminen saatiin päätökseen kello 19 Suomen aikaa. Venäjä ilmoitti kuitenkin jättävänsä 500 rauhanturvaajaansa turvallisuusvyöhykkeille Abhasian ja Etelä-Ossetian ulkopuolelle Georgian hallituksen aikaisemmin hallussa pitämälle alueelle. Etelä-Ossetiaan tulee 272 rauhanturvaajaa ja loput Abhasiaan. Länsimaat ja Georgia suhtautuivat epäillen Venäjän ilmoittamiin tietoihin ja syyttivät Venäjää aseleposopimuksen rikkomisesta.


title: Georgian sota

text: Sotaa maiden välille ei julistettu. Vasta 29. elokuuta Georgia ilmoitti katkaisevansa diplomaattisuhteet Venäjään. Maiden diplomaatit jatkavat kuitenkin toimintaa pääkaupunkien konsulaateissa.


title: Georgian sota

text: Georgian terveysministeriön mukaan taisteluiden aikana kuoli 112 ihmistä, joista 55 sotatoimialueella. Reutersin mukaan haavoittuneita oli 748. Venäläisten tiedotusvälineiden Tbilisissä olevien lehtimiesten mukaan georgialainen upseeri olisi kertonut, että hänen osastossaan Gorissa olisi ollut sairaalassa jo 200 kuollutta georgialaista sotilasta Etelä-Ossetiasta.


title: Georgian sota

text: Georgia menetti neljä Suhoi Su-25 -rynnäkköhävittäjää, Mi-8-helikopterin ja Mi-24-taisteluhelikopterin Senakin sotilaslentoasemalta. Marneulin sotilaslentoasemalla menetettiin kolme Antonov An-2 -lentokonetta kahden 8. elokuuta kentälle kohdistuneen pommituksen tuloksena.


title: Georgian sota

text: Georgian merivoimat menettivät projekti 206 -luokan aluksen ja projekti 1400M -luokan aluksen, kun ne yrittivät lähestyä Georgian merisaartoa ylläpitäviä Mustanmeren laivaston aluksia.


title: Georgian sota

text: Tiedot Georgian panssarivaunujen ja muiden panssaroitujen ajoneuvojen tappioista vaihtelevat. Eteläosseettien mukaan 9. elokuuta 2008 Tskhinvalin takaisinvaltauksessa Georgian armeija olisi menettänyt 12 panssarivaunua. 16. elokuuta 2008 ilmoitti Venäjän federaation asevoimien maavoimien komentajan avustaja eversti Igor Konašenkov, että se oli ottanut haltuunsa Tskhinvalin alueelta Georgian 65 panssarivaunua, joista 21 tuhottiin Venäjän federaation asevoimien käyttöön sopimattomina ja sotasaaliiksi otettiin 44. Haltuun jäi myös viisi 9K33 Osa -ilmatorjuntalaitteistoa, 15 BMP-2:a, sekä tšekkoslovakialaisvalmisteisia DANA-haupitseja. Gorin alueelta runsaasti georgialaisten varustusta, muun muassa 15 jätettyä panssarivaunua.


title: Georgian sota

text: Georgian parlamentin kansanedustaja Koba Subelianin mukaan pakolaisia olisi ollut noin 16 000.


title: Georgian sota

text: Georgian puolelle eteläosseettien mukaan olisi taistellut myös ukrainalaisia ja baltteja, joiden ruumiit ovat jääneet kentälle, mutta joiden ruumiita Georgia ei ole pyytänyt luovuttamaan niin kuin ei georgialaistenkaan. Aikaisemmin venäläiset epäilivät yhdysvaltalaisten palkkasoturien osallistuneen taisteluihin, koska kaatuneiden joukossa oli afrikkalaista alkuperää oleva henkilö tai henkilöitä.


title: Georgian sota

text: Venäjällä kaatuneita on 74, joista 11 rauhanturvaajaa, ja haavoittuneita 367 sekä kadonneita 19. Venäjän ilmavoimat menetti kolme Suhoi Su-25:tä ja yhden Tu-22MR:n 13. elokuuta 2008 Venäjän federaation asevoimien pääesikunnan tietojen mukaan. Venäjän federaation Etelä-Ossetian taisteluista tiedottaneen pääesikunnan varapäällikön, kenraalieversti Anatoli Nogovitsyginin mukaan Venäjän lentokonetappiot johtuivat siitä, että se joutui vahinkojen rajoittamiseksi suorittamaan laajaa tiedustelutoimintaa ja siitä, että Ukraina oli toimittanut Georgian armeijan ilmatorjuntadivisioonalle Novator 9M38 M1 ”Buk” -alueilmatorjuntaohjuksia.


title: Georgian sota

text: Joidenkin arvioiden mukaan noin 1 000–1 400 tai 1 600– 2 000 ihmistä kuoli pääasiassa Tskhinvalin kaupungin valtausta edeltäneessä 10–14 tuntia kestäneessä tulivalmistelussa, joka suoritettiin BM-21:llä ja 152 mm telahaupitseilla. Tskhinvalin kaupungissa on myös rakennuksille aiheutunut merkittäviä tuhoja.


title: Georgian sota

text: 12. elokuuta Ranskan presidentti Nicolas Sarkozy ja Dmitri Medvedev sopivat Moskovassa Etyjin ja EU:n laatimasta rauhansuunnitelmasta. Sopimus sisälsi kohdat voimankäytöstä pidättäytymisestä, sotatoimien keskeyttämisestä, humanitaarisen avun jakamisesta sekä joukkojen palaamisesta tukikohtiinsa..


title: Georgian sota

text: Venäjä lisäsi viidennen kohdan, joka salli Venäjän rauhanturvaajien ”toteuttaa lisäturvallisuusjärjestelyjä” ennen kansainvälisten tarkkailijoiden tuloa sekä kuudennen kohdan ”keskustelusta Abhasian ja Etelä-Ossetian asemasta”. Georgialaisille Sarkozyn esittelemä sopimus ei kelvannut, vaan he vaativat kuudennen kohdan poistamista, koska se olisi voinut asettaa maakuntien aseman Georgian yhteydessä vaakalaudalle.


title: Georgian sota

text: Yhdysvallat kovensi linjaansa aselevon solmimisen jälkeen ja vaati Venäjää pitäytymään siinä. Bush lähetti Georgialle humanitaarista apua sotilaskoneilla ja ulkoministeri Condoleezza Rice lähti Georgiaan. Bush ilmoitti tukevansa Georgian johtoa järkkymättömästi ja vaativansa maan itsemääräämisoikeuden ja alueellisen yhtenäisyyden kunnioittamista.


title: Georgian sota

text: Venäjän federaatio on arvostellut Sarkozyn-Medvedevin rauhansuunnitelman mitätöitymistä edellyttäen, että joukkojen vetämisen lisäksi keskusteltaisiin myös Abhasian ja Etelä-Ossetian asemasta. Venäjän federaation ulkoasiainministeri Sergei Lavrov on ilmoittanut Etelä-Ossetiaa ja Abhasiaa tarkoittaen, ettei Georgian valtiollinen valtiollinen eheys ole enää pääasia.


title: Georgian sota

text: Ongelma on esillä Yhdistyneiden kansakuntien turvallisuusneuvostossa, jossa ei ole onnistuttu Euroopan unionin välitysehdotuksen ja Georgian hyväksymien osien välillä muodostamaan turvallisuusneuvoston päätöstä.


title: Georgian sota

text: Yhdistyneiden kansakuntien turvallisuusneuvostossa on ainakin seitsemän kertaa yritetty päästä päätöslauselmaan Georgian tilanteen johdosta.


title: Georgian sota

text: Ensimmäisen yrityksen teki Venäjän federaatio 8. elokuuta 2008 yrittäen saada Yhdistyneiden kansakuntien peruskirjan 51. artiklan perusteella tuomituksi Georgia hyökkääjäksi, jolloin jokaisella Yhdistyneiden kansakuntien jäsenvaltiolla on laillinen oikeus antaa kaikkea apua hyökkäyksen kohteeksi joutuneella puolustustaistelussa. Tämä ei onnistunut, koska Yhdysvalloilla on Venäjän, Ranskan, Yhdistyneiden kuningaskuntien ja Kiinan tapaan veto-oikeus Yhdistyneiden kansakuntien turvallisuusneuvoston päätöslauselmiin.


title: Georgian sota

text: 9. elokuuta 2008 Venäjän federaatio yritti saada Georgian asevientikieltoon. Venäjän federaatio yrittää saada Abhasian tasavallan ja Etelä-Ossetian tasavallan presidentit Yhdistyneiden kansakuntien turvallisuusneuvoston kokouksen asiantuntijoina.Venäjä pitää sotarikoksena Tskhinvalin kaupungin tulittamista yöllä 7.–8. elokuuta ennen Georgian armeijan maahyökkäystä ihmisoikeusrikoksena siksi, että kaupungissa kuoli eri arvioiden mukaan 1 000–1 600 siviiliä. Asian on ottanut käsiteltäväkseen Moskovan sotilassyyttäjä, jonka tehtäviin kuuluvat asiat, jotka liittyvät Venäjän federaation asevoimien toimintaan ulkomailla. Etelä-Ossetia on Venäjän federaation näkökulmasta rauhanturvaamisaluetta, josta on olemassa Georgian ja Venäjän federaatoin välinen sopimus vuodelta 1992, jonka mandaatissa ei ole päättymisaikarajaa.


title: Georgian sota

text: Tapahtumien yhteydessä venäläiset ja osseetit suorittivat mahdollisesti etnisiä puhdistuksia, minkä seurauksena alueen väestön rakenne saattaa olla muuttunut.


title: Georgian sota

text: Useat georgialaiset eteläossetialaiset verkkosivut joutuivat jo 8. elokuuta palvelunestohyökkäysten kohteiksi. Ossetian tietotoimiston ja Ossetian radion verkkosivut poistuivat käytöstä, mutta myös monet muut. Georgialaisia sivustoja vastaan hyökkäys alkoi 9. elokuuta vastaisena yönä. Hyökkäykset kohdistuivat Georgian valtion sivustoille sekä Georgia-online-sivustolle, joka meni pois käytöstä.


title: Georgian sota

text: Georgian presidentin sivut kaatuivat palvelunestohyökkäyksellä, kunnes ne siirrettiin Yhdysvaltohin Tulip Systemsin palvelimille. Hyökkäykset Georgian presidentin virallisia sivuja vastaan jatkuivat siirron jälkeenkin.


title: Georgian sota

text: Georgian ulkoasiainministeriö siirsi tiedotustaan Googlen omistamalle Bloggerille, jossa sen osoite on http://georgiamfa.blogspot.com/. Georgian lähetystön ensimmäinen lähetystösihteeri Gvaram Khandamishvili Georgian Tukholman suurlähetystöstä vahvisti Digitodaylle, että sivusto todella on Georgian ulkoasiainministeriön virallinen weblog. Myöhemmin Puolan presidentti tarjosi Georgian ulkoasiainministeriölle verkkotilan ja linkin omalta viralliselta verkkosivultaan, jonka sisältö on samankaltainen kuin Bloggerinkin.


title: Georgian sota

text: Georgian viranomaiset päättivät 11. elokuuta ”taistella disinformaatiota vastaan” ja keskeyttivät kaikkien venäläisten televisiokanavien lähetykset maassa. Georgian johtava internetyhteyden tarjoaja Caucasus Online esti pääsyn kaikki .ru-päätteen verkkosivulle. Myös useita georgialaisia uutispalveluja, kuten Rustavi 2, civil.ge, media.ge ja Interpressnews.ge suljettiin tai ne kaadettiin.


title: Georgian sota

text: Venäjän uutistoimiston RIA Novostin sivuille hyökättiin ja ne kaatuivat muutamaksi tunniksi 10. elokuuta. Venäläisen englanninkielisen tv-kanavan RussiaTodayn sivuilla hyökättiin ja ne kaatuivat 12. elokuuta noin vuorokauden ajaksi.


title: Georgian sota

text: Georgian keskuspankin sivuille murtauduttiin, ja ne korvattiin kuvilla, joissa Georgian presidentin kuva oli lisätty 1900-luvun tunnettuja diktaattoreita esittäviin kuviin. Georgian puolustusministeriön sivuille oli murtauduttu. Hyökkäys muistutti tekotavaltaan Viroon vuonna 2007 kohdistunutta kyberhyökkäystä. Georgian ulkoministeriön sivuille murtauduttiin, ja ne korvattiin kuvilla, joissa rinnastetaan Georgian presidentti ja Adolf Hitler.


title: Georgian sota

text: Georgiaa ulkopoliittisesti lähellä olevista maista lähti verkkoasiantuntijoita Georgiaan. Muun muassa Viron CERT:stä lähti kaksi asiantuntijaa Georgiaan.


title: Georgian sota

text: Venäjän pörssi laski ensimmäisenä sotapäivänä viisi prosenttia. Baku–Tbilisi–Ceyhan-öljyputken toimitukset Azerbaidžanin öljykentiltä Mustallemerelle ja Turkin Välimeren rannikolle katkesivat.


title: Georgian sota

text: Etelä-Ossetian jälleenrakentaminen alkoi elokuun taistelujen jälkeen. Humanitaarista apua pyrittiin antamaan heti kun se oli mahdollista. Noin 30 000 eteläosseettia oli siirtynyt Pohjois-Ossetia-Alaniaan. Venäjän federaation lähettämä apu muodostui aluksi noin 140 tonnista tavaraa päivässä, mutta sittemmin avun määräksi muodostui 400 tonnia päivässä. Apua pääasiassa koordinoi Venäjän federaation hätätilaministeriö, joka koordinoi myös António Guterresin mukaan myös YK:n apua.


title: Georgian sota

text: Monet eteläosseetit ovat Venäjän federaation kansalaisia. Venäjän federaation työ- ja sosiaaliturvaministeriö järjesti eläkkeiden maksun 2 000 eläkeläiselle. Henkiseksi huolloksi sosiaaliturvarahasto tarjoaa 1 500 matkaa pakolaislapselle 16 800 000 ruplalla lasten kylpylöihin.


title: Georgian sota

text: Suurimpia kunnostus- ja rakennuskohteita olivat paikallinen tehdas, ensiapuasema, Etelä-Ossetian televisioyhtiön rakennus sekä muut pienemmät kohteet. Sosiaalisiin palveluiden liittyvien rakennusten ja rakennelmien osalta samoin kuin kunnallistekniikkaan, kuten vesi- ja viemäriverkostoon liittyvien osien rakennuttamisesta vastaa Pohjois-Ossetia-Alanian hallitus. Teiden kunnostuksesta vastasi Venäjän federaation Rosavtodor, lämpölaitoksista OAO MRSK ja kaasunjakelun kunnostamisesta Pohjois-Ossetia-Alanian Alaniagaz.


title: Georgian sota

text: Kaiken kaikkiaan 66 Venäjän federaation liittovaltiosubjektia on osoittanut apua Etelä-Ossetialle Venäjän federaation liittoneuvoston ehdotuksen mukaisesti. Apuun sisältyy kenkiä, lääkkeitä, elintarvikkeita, kenkiä ja henkilökohtaisen hygienian tarvikkeita Arkangelin alue kunnostaa Tskhinvalin kuuden sadan oppilaan koulun numero 5, jonka suurimpien tuhojen arvellaan koituneen BM-21:n raketeista. Kouluun osui arvioiden mukaan viisi kertaa. Arkangelin alue ei lähetä rakentajia, mutta rahoittaa kunnostuksen. Koulun alueella on vuoden 1992 taisteluiden sankarihauta. Moskovan kaupunki avustaa koulujen perustamisessa Etelä-Ossetiaan, ja on valmis varustamaan niitä huonekaluin sekä vastaanottamaan lukuvuodeksi eteläossetialaisia koululaisia kouluihinsa. Moskovan kaupunki pormestari Juri Lužkovin mukaan tukee Tskhinvalin jälleenrakennusta 2 500 000 000 ruplalla. Lisäksi sinne perustetaan samanlainen koulu kuin Beslanin. Rakennustyöstä vastaa kaupunkirakentamisen johtaja Aleksandr Kosovanov Pietarin kaupunki perustaa Tskhinvaliin sairaalaan.


title: Georgian sota

text: Slovakian ulkoasiainministeriö ilmoitti keskiviikkona 17. syyskuuta 2008, että Slovakian tasavalta myöntää humanitaarista apua Etelä-Ossetiaan 2 000 000 Slovakian kruunun arvosta. Slovakia toimittaa apunsa International Organisation of Migrationin kautta. Tätä aikaisemmin Slovakian hallitus oli myöntänyt humanitaarista apua Georgian tasavallalle 5 600 000 Slovakian kruunun arvosta. Valko-Venäjän pääministerin Sjarhei Sidorski ilmoitti vuorostaan maan avanneen avustuspankkitilin, jonne voi lahjoittaa varoja humanitaarista apua varten. Valko-Venäjä lupasi ottaa vastaan myös 3 000 osseettilasta. Ukraina virallisesti ylläpitää hyviä suhteita Georgian hallitukseen. Mailla on mm. sopimus siitä, että ne eivät luovuta valtioaluettaan kolmannen osapuolen käyttöön toista sopimuskumppania vastaan. Ukrainan oppositiopuolue Alueiden puolue, joka kuitenkin vaatii parempia suhteita Venäjän federaation ja Ukrainan kesken lähetti Etelä-Ossetiaan kuudella kuorma-autolla Donbassista elintarvikkeita "Etelä-Ossetian lapsille".


title: Georgian sota

text: Venäjä ei vetäytynyt kovinkaan nopeasti haltuunsa saamilta alueelta, vaan ryhtyi ottamaan haltuunsa ja tuhoamaan sille käyttökelvottomia Georgian sotavarusteita. Venäjä tuhosi 21 Georgian rikkoontunutta T-72- tai T-55-panssarivaunua Gorin alueella ja otti loput 44 haltuunsa sotasaaliina. Potissa Georgian ilmoitusten mukaan Venäjä tuhosi Georgian merivoimien tutkan ja muuta infrastruktuuria. Lisäksi Georgia ilmoitti Venäjän räjäyttäneen tärkeän rautatiesillan Tbilisistä Mustanmeren suuntaan johtavalta rautatieltä. Venäjä on vaikeuttanut Georgian toimia mm. räjäyttämällä itä–länsi-suuntaisen rautatien rautatiesillan kohdalta.


title: Georgian sota

text: Kenraalieversti Anatoli Nogovitsyn ilmoitti, että Venäjä luo 20 km – 25 km laajan turvallisuusvyöhykkeen Etelä-Ossetiaan, jolla on 272 rauhanturvaajaa linjalle, jonka uloin kehä on Perevi–Ali–Hvenakotsa–Zariani–Karaleti–Shavshvebi–Monasteri–Ikoti–Gorodan kukkulat.


title: Georgian sota

text: Etyj:llä on läsnä omalla lähetystöllä Georgiassa Etyj:n Georgian hankkeiden vuoksi. 15. lokakuuta 2007 alkaen lähetystön päällikkönä on ollut suurlähettiläs Terhi Hakala. Anatoli Nogovitsyn epäili, että Etyj:n sotilastarkkailijat olisivat tieneet Georgian hyökkäyksestä, mutta eivät olisi varoittaneet siitä.. Terhi Hakala kiisti arvion todeten, että kolme sotilastarkkailijaakin jäi jumiin hyökkäyksen vuoksi. Tskhinvaliin jääneet olivat suomalainen sotilastarkkailija majuri Heikki Lehtonen sekä puolalainen ja valkovenäläinen sotilastarkkailija. Kaiken kaikkiaan Etyj:llä oli alueella sotilastarkkailijoiden päällikkö ja neljä kahden sotilastarkkailijan tarkkailuaparia.


title: Georgian sota

text: Venäjän tiedottaja Anatoli Nogovitsyn esitti, että Etyj olisi epäsuorasti tukenut Georgian hyökkäystä olemalla ilmoittamatta venäläisille ja ossetialaisilla rauhanturvaajille uhasta. Muualla Venäjän tiedotuksessa ilmoitettiin epäilys siitä, että jotkut Etyj:n sotilastarkkailijat aikaisemmin olisivat olleet yhteistoiminnassa Georgian asevoimien tiedustelu-upseerille vanhemmalle luutnantille R. Romalashvilille 2007 keväällä tarkkoja tietoja eteläosseettien 24 puolustusasemasta Tskhinvalin ympärillä.. Lähteessä ei mainita vakoiluun epäillyn sotilastarkkailijan nimeä eikä kansallisuutta, mutta sotilasarvoksi mainitaan luutnantti. Ainaiston valokuvissa näkyy englantilainen sotilastarkkailija ja unkarilainen sotilastarkkalija georgilaisten upseerien seurassa.


title: Georgian sota

text: Ulkoasiainministeri Alexander Stubbin verkkopäiväkirjan mukaan Suomen Etyj-edustuston päällikkö Antti Turunen neuvottelee Etyj:n sotilastarkkailijoiden määrän lisäämisestä Georgiassa 20:stä 100:aan. Samasta aiheesta on puhunut venäläisten kanssa myös EU-puheenjohtamaa Ranskan presidentti Nicolas Sarkozy.


title: Georgian sota

text: 30. elokuuta 2008 Der Spiegel julkaisi tiedon, minkä mukaan Etyj maanantaina 1. syyskuuta 2008 julkaisee Etyj:n sotilastarkkailijoiden raportin, jossa mainitaan Georgian hyökkäysaiheet. Samana päivänä Euroopan unioni piti Georgian tilannetta koskevan huippukokouksen.


title: Georgian sota

text: Taistelujen aikana Ukrainan presidentti Viktor Juštšenko ilmoitti, ettei Sevastopolista Georgiaa merisaartamaan lähteneillä aluksilla ole palaamista Sevastopolin laivastoasemalle. Myöhemmin tarkennettiin, että Venäjän Mustanmeren laivaston alusten tulee ilmoittautua Ukrainalle 72 tuntia ennen paluutaan laivastoasemalle. Venäjä piti määräystä sopimuksen vastaisena. Ukraina puolestaan oli Venäjästä riippumatta allekirjoittanut Georgian kanssa sopimuksen, jonka mukaan kummankaan aluetta ei anneta kolmannen osapuolen käytettäväksi toista vastaan.


title: Georgian sota

text: Ukrainan presidentti Viktor Juštšenkon päätöksen sopimuksenvastaisuutta julkisesti epäillyt Ukrainan pääministeri Julija Tymošenko joutui lausunnon annettuaan epäillyksi maanpetoksesta ja hänen toimiaan tutkitaan.


title: Georgian sota

text: Venäjän tiedotus on suhtautunut kriittisesti Ukrainaan Georgian armeijan varustajana, vaikka se on ollut vain yksi Georgiaa varustellut valtio. Venäjän federaation tiedottaja, pääesikunnan varapäällikkö kenraalieversti Anatoli Nogovitsyn epäili Venäjän neljän lentokoneen tappion aiheutuneen Ukrainan Georgialle toimittamista BUK M1 -ilmatorjuntaohjuksista.


title: Georgian sota

text: Tiedotuksesta Venäjän federaation asevoimien puolesta vastasi ja vastaa apulaisesikuntapäällikkö, kenraalieversti Anatoli Nogovitsyn. Georgian puolesta Georgian presidentti Mikheil Saakašvili antoi runsaasti lausuntoja mm. suorissa haastatteluissa BBC World ja CNN-uutiskanavilla, mutta Georgian armeijan puolesta ei Venäjän federaation asevoimien tai Naton tapaista jatkuvaa tiedotusta järjestetty. Georgian valtion ja uutistoimistojen verkkosivustot joutuivat palvelunestohyökkäysten alaiseksi. Ongelman poisti ensimmäisenä Georgian ulkoasiainministeriö, joka perusti Georgian puolustusministeriön ja Georgian ulkoasiainministeriön verkkosivujen poistuttua käytöstä Googlen omistamalle Bloggerille oman sivuston, joka toimi koko ajan. Toisessa vaiheessa Puolan presidentti tarjosi kolmannen kanavan linkkinä Puolan presidentin virallisilta verkkosivuilta puolalaiselle palvelimelle. Georgian ulkoasiainministeriö julkaisee edelleen myös Bloggerilla Georgian puolustusministeriön tiedotteita ja omansa.


title: Georgian sota

text: Etelä-Ossetialla ei ole omaa jatkuvaa tiedotusta, mutta 31. joulukuuta 2004 perustettu Liza Valievan päätoimittama venäjänkielinen ossetia.ru-sivusto julkaisee pääasiassa venäläisistä tiedotusvälineistä peräisin olevia uutisia, jotka koskevat Etelä-Ossetiaa ja Pohjois-Ossetia-Alaniaa.


title: Georgian sota

text: Etelä-Ossetiasta tulleet mielenosoittajat ovat monia kertoja siirtäneet Etelä-Ossetian ja Georgian välistä rajaa Georgian puolelle lähellä Goria. Näin Etelä-Ossetian ja sitä hallinnoivat Venäjän haltuun on siirtynyt pieni osa tärkeää Baku-Supsa-öljyputkea. Georgia esitti asiasta valituksen Venäjälle. Venäjän mielestä valitukset olisi suunnattava Etelä-Ossetialle. Etelä-Ossetian edustaja kiisti heinäkuussa 2015 tapahtuneen rajansiirron.


title: Pygame

text: Pygame on alustariippumaton Python-ohjelmointikieleen tehty moduuli. Pygame on tarkoitettu enimmäkseen peliohjelmointiin ja se sisältää grafiikka- ja äänikirjastot. Se on tehty Simple DirectMedia Layerin (SDL) päälle ja toteutettu korvaamaan pySDL sen kehityksen loppumisen takia .


title: Pygame

text: Pygamen toteutti alkuperäisesti Pete Shinners ja se on julkaistu LGPL-lisenssin alla. Pygamen kehitys on ollut avoimeen lähdekoodiin perustunut yhteisöprojekti vuosien 2004–2005 jälkeen.


title: Miss Van

text: Miss Van (s. 1973 Toulouse, Ranska) on ranskalainen graffititaiteilija, jonka maalaukset esittävät yleensä erilaisia "nukkemaisia" tai pinup-tyylisiä, usein seksikkäitä naishahmoja. Hän aloitti uransa 1990-luvun alkupuolella ja oli vuosikymmenellä yksi Toulousen graffitikulttuurin naisvaikuttajia Fafin ja Mademoiselle Katin ohella. Myöhemmin hän siirtyi Espanjan Barcelonaan. Hänen töitään on kadunvarsien lisäksi nähty useissa näyttelyissä.


title: Kemoreseptori

text: Kemoreseptori on aistinsolu, jonka tarkoitus on reagoida, joko elimistön ulkopuolisiin tai sen itse tuottamiin aineisiin. Haju- ja makureseptorit ovat kemoreseptoreja.


title: Kyläkellukka

text: Kyläkellukka ("Geum urbanum") on lähinnä Euroopassa kasvava, monivuotinen keltakukkainen kasvi. Suomessa laji on tavallinen Etelä-Suomessa.


title: Kyläkellukka

text: Ruohovartinen kyläkellukka kasvaa 30–70 cm korkeaksi. Varsi on pehmeäkarvainen. Maanrajassa olevien ruusukelehtien lapa on 1–4-parinen, päättölehdykkä on tavallisesti sormihalkoinen ja kolmiliuskainen. Varsilehtien lapa on kolmesorminen tai sormijakoinen sekä kolmiliuskainen. Lehden päättölehdykkä on paljon muita lehdyköitä suurempi. Lehtiruotien tyvellä olevat korvakkeet ovat isoja, lehdykkämäisiä ja isohampaisia. Kalpeankeltaiset kukat ovat 1–2 cm leveitä, pystyjä ja laakeita. Kukat ovat pystyjen haarojen päissä. Viiden keltaisen terälehden välistä pilkistävät teräväkärkiset verholehdet, jotka ovat jo kukintavaiheessa alaspäisiä. Kyläkellukka kukkii kesä-elokuussa. Hedelmistö on lähes pallomainen. Koukkukärkiset pähkylät leviävät takertumalla ihmisiin ja eläimiin.


title: Kyläkellukka

text: Kyläkellukka muistuttaa läheisesti suurikokoisempaa ja tanakampaa idänkellukkaa ("G. aleppicum"). Se voi myös risteytyä ojakellukan ("G. rivale") kanssa lajien yhteisillä kasvupaikoilla.


title: Kyläkellukka

text: Kyläkellukkaa tavataan koko Euroopassa lukuun ottamatta Islantia, Fennoskandian keski- ja pohjoisosia sekä Pohjois-Venäjää. Lajia tavataan myös Turkissa, Kaukasuksen alueella sekä satunnaisemmin Pohjois-Afrikassa, Lähi-idässä ja Keski-Aasiassa. Yhdysvalloissa lajilla on muutamia ihmisen mukana tulleita esiintymiä. Suomessa kyläkellukka on yleinen laji Etelä-Suomessa noin Tampereen korkeudelle saakka. Pohjanlahden rannikkolla levinneisyysalue ulottuu Vaasaan saakka. Satunnaisia kasvupaikkoja tunnetaan Oulun korkeudelle asti.


title: Kyläkellukka

text: Kyläkellukalle tyypillisiä kasvuympäristöjä ovat lehdot, puistot, puutarhat, pientareet ja metsänreunat.


title: Kyläkellukka

text: Kyläkellukan juurakossa on hyväntuoksuisia yhdisteitä, ja se on vanhastaan tunnettu rohtokasvi, jota on käytetty muun muassa ruoansulatushäiriöihin ja ripulin hoitoon. Juuria voi käyttää myös mausteneilikan tapaan juomissa, ruuissa ja säilykkeissä. Tähän viittaa myös lajin ruotsinkilinen nimi, "neijlikrot" ("neilikkajuuri").


title: Liittoimperfekti

text: Liittoimperfekti on suomen nykykielessä harvoin käytettävä aikamuoto, joka ilmaisee tapahtumahetkeä myöhäisempää tekemistä, joka kuitenkin tapahtuu puhehetkeen nähden menneessä ajassa: oli tapahtuva. Muoto on siten kielitieteellisessä mielessä preteritifutuuri eli menneen ajan futuuri.


title: Liittoimperfekti

text: Liittoimperfekti muodostetaan olla-verbin imperfektin persoonamuodoista ja pääverbin aktiivin partisiippimuodosta, jonka pääte on "-va/vä," monikossa "-vat/-vät" ja passiivisa -"-tava/-tävä".


title: Liittoimperfekti

text: "oli lukeva, olit lukeva, oli lukeva"


title: Liittoimperfekti

text: "Matka oli oleva hänen viimeisensä."


title: Liittoimperfekti

text: Liittoimperfektiä voidaan käyttää vain indikatiivissa ja sitä käytetään pääasiassa yksikössä. Monikkomuotoja ei käytännössä käytetä. Eniten tempusta kuitenkin käytetään passiivissa, jolla on merkitys "täytyi/piti tehdä". Tempusta käytetään vanhahtavissa ja juhlallisissa ilmauksissa. Nykykielessä merkitykseltään vastaavia ilmauksia ovat rakenteet "tuli olemaan", "oli aikeissa tehdä" ja "oli määrä tehdä".


title: Liittoimperfekti

text: Muut suomen aikamuodot ovat preesens, imperfekti, perfekti, pluskvamperfekti ja liittopreesens.


title: Tony Jay

text: Tony Jay (2. helmikuuta 1933 Lontoo, Englanti – 13. elokuuta 2006) oli englantilainen näyttelijä, joka tunnetaan pitkän uransa aikana parhaiten äänirooleistaan animaatiosarjoissa, elokuvissa ja videopeleissä. Hän oli juutalainen.


title: Mark Wakefield

text: Mark Wakefield on Taprootin manageri. Hän toimi Linkin Parkin laulajana vuosina 1996–1998. Hän tapasi Mike Shinodan, ja liittyi hänen yhtyeeseensä, jonka nimi oli silloin SuperXero. He muuttivat yhtyeen nimen Xeroksi ja äänittivät demon. Wakefield erosi yhtyeestä, mutta hän on silti kirjoittanut joitain Linkin Parkin debyyttilevyn "Hybrid Theory" kappaleita, kuten kappaleet "Crawling", "Runaway", "A Place for My Head" ja "Forgotten". Wakefieldin korvasi yhtyeessä Chester Bennington.


title: Mark Wakefield

text: Wakefield on tehnyt System of a Downin albumin "Toxicity" kansikuvan.


title: Captain Mako

text: Captain Mako (oikealta nimeltään Gideon Ray) on fiktiivinen superroisto "City of Heroes" -pelissä ja samannimisessä fiktiivisessä universumissa. Captain Mako kuuluu Lord Reclusen johtamaan Arachnos-rikollisjärjestöön ja toimii yhdessä Black Scorpionin kanssa Reclusen henkivartijoina.


title: Captain Mako

text: Gideon Ray on mutantti, jolla oli poikkeaminen DNA:ssa jo hänen syntyessään. Hän omasi yhtä karkean ihon kuin kalalla ja hänen hajuaistinsa oli myös kehittyneempi kuin tavallisella ihmisellä. Hän sai myös terävät kynnet ja hänen vanhempansa hylkäsivät hänet heti mutaatiosta johtuen. Hänen nuoruudestaan ei tiedetä paljon mitään, mutta hän liittyi myöhemmin merirosvoryhmään, joka terrorisoi Sharkhead Island-nimistä saarta. Ray otti nimen Captain Mako ja tappoi lopulta Sharkhead Islandin mahtavimman sankarin, Scrapyardin. Lopulta Arachnos-järjestön johtaja Lord Recluse löysi hänet ja tarjosi jäsenyyttä Arachnokseen. Mako suostui tarjoukseen ja erosi merirosvoista. Merirosvoryhmittymän myöhempää kohtaloa ei tiedetä.


title: Captain Mako

text: Mako eteni Arachnosissa nopeasti ja päätyi lopulta Arachnosin korkeimpiin johtajiin. Hän alkoi tehdä yhteistyötä Arachnosin jäsenen Barracudan kanssa ja on palannut Sharkhead Islandille tarkoituksenaan valloittaa se.


title: Täydelliset miehet

text: Täydelliset miehet on suomalaisen Popeda-yhtyeen kahdeksastoista studioalbumi, joka ilmestyi 24. syyskuuta 2008. Suurin osa albumin sävellyksistä on kitaristi Costello Hautamäen käsialaa ja suurimman osan sanoituksista on tehnyt laulaja Pate Mustajärvi. Myös Jonne Aaron ja Popedan entinen jäsen Markku Petander tekivät kumpikin yhdet kappaleet albumille. Albumi myi kultaa heti ilmestymisensä jälkeen, ja kappale ""Rio de Janeiro"" on saanut todella paljon radiosoittoa.


title: Täydelliset miehet

text: Albumista julkaistiin myös rajoitettu erikoispainos, jossa on mukana Popedan Suomi-ilmiö -keikan (Ratina 9.8.2008) sisältävä DVD.


title: Gearheads

text: Gearheads on Philips Median vuonna 1996 julkaisema PC- ja MAC-peli. Pelissä kaksi pelaajaa lähettää hahmojaan vastakkaisin suuntiin. Tarkoituksena on saada mahdollisimman monta omaa hahmoa siirrettyä vaakasuuntaisesti ruudun toiselle puolelle vastustajan yrittäessä samanaikaisesti estää hahmojen kulkua.


title: Gearheads

text: Gearheadsia voi pelata yksin- tai kaksinpelinä ja se on sallittu kaikenikäisille.


title: Wacky Wheels

text: Wacky Wheels on Apogee Softwaren vuonna 1994 MS-DOSille julkaisema ajopeli. Peli muistuttaa hieman Super Mario Kartia, mutta mikroautojen sijasta hahmot ajavat ruohonleikkureilla.


title: Wacky Wheels

text: Wacky Wheelsissä on kahdeksan pelihahmoa, jotka ovat kaikki eläintarhasta karanneita eläimiä. Pelissä voi valita yksin- tai kaksinpelin. Moninpeliä voi pelata joko jaetulla ruudulla tai yhdistämällä kaksi tietokonetta sarjakaapelilla tai modeemilla.


title: Wacky Wheels

text: Peliä levitetään Shareware-versiona. Kaikki pelin hahmot ja radat saa käyttöönsä maksullisella rekisteröinnillä. Pelissä esiintyy myös Dopefish.


title: Etelä-Ossetian konflikti

text: Etelä-Ossetian konflikti on Georgian ja sen entisen autonomisen alueen Etelä-Ossetian välinen konflikti. Konflikti sai alkunsa vuonna 1989 ja kehittyi sodaksi vuosina 1991–1992. Georgialaisten ja eteläosseettien taisteluiden lopettamiseksi sopivat Georgia ja Venäjän federaatio 1992 siitä, että Venäjä lähettää rauhanturvajoukkoja alueelle. Rauhanturvaajat saivatkin taistelutoiminnan lakkaamaan.


title: Etelä-Ossetian konflikti

text: Julistetuista tulitauoista ja rauhan yrityksistä huolimatta konflikti on ratkaisematta. Pieniä aseellisia välikohtauksia tapahtuu ja suuri osa alueesta on Georgian hallituksen kontrollin ulkopuolella. Elokuussa 2008 konflikti johti sotaan.


title: Etelä-Ossetian konflikti

text: Etelä-Ossetian autonominen alue perustettiin 1922 Neuvostoliiton miehitettyä Georgian Šida Kartlin alueelle. Georgialaisilla ja ossetialaisilla ei ole historiallisia konflikteja keskenään, pois lukien vuosien 1918–1920 välinen kausi.


title: Etelä-Ossetian konflikti

text: 1980-luvun loppupuolella Georgian sosialistisessa liittotasavallassa noussut nationalismi ja maan siirtyminen kohti itsenäisyyttä alkoivat herättää vastustusta Ossetian nationalistisessa organisaatiossa, Ademon Nykhasissa. Organisaatio vaati suurempaa itsenäisyyttä ja lopulta yhdistämistä Venäjälle kuuluvaan Pohjois-Ossetiaan. 10. marraskuuta 1989 Etelä-Ossetian korkein neuvosto hyväksyi päätöksen, jolla Etelä-Ossetia yhdistettäisiin Venäjän sosialistiseen federatiiviseen neuvostotasavaltaan kuuluvaan Pohjois-Ossetian autonomiseen sosialistiseen neuvostotasavaltaan. Päivää myöhemmin Georgian korkein neuvosto kumosi päätöksen. 23. marraskuuta tuhannet georgialaiset nationalistit marssivat Zviad Gamsakhurdian ja muiden opposition johtajien johtamina Etelä-Ossetian pääkaupunkiin Tskhinvaliin pitämään kokousta. Ossetialaiset tukkivat tien ja Puna-armeijan väliintulo esti kahden mielenosoituksen yhteenoton. Puna-armeijan komentajat saivat Georgian mielenosoittajat kääntymään takaisin. Myöhemmissä georgialaisten ja ossetialaisten yhteenotoissa kuitenkin haavoittui useita ihmisiä.


title: Etelä-Ossetian konflikti

text: 20. syyskuuta 1990 Etelä-Ossetian autonominen alue julistautui itsenäiseksi Etelä-Ossetian demokraattiseksi tasavallaksi ja vetosi Moskovaa tunnustamaan sen Neuvostoliiton itsenäiseksi osaksi. Eteläossetialaiset boikotoivat Georgian korkeimman neuvoston vaaleja 1990 ja pitivät omat vaalinsa 10. joulukuuta. Georgia julisti Etelä-Ossetian vaalit laittomiksi ja päivää myöhemmin mitätöi niiden tulokset ja poisti Etelä-Ossetialta sen autonomisen aseman.


title: Etelä-Ossetian konflikti

text: Tskhinvalissa sattui 11. joulukuuta 1990 useita verisiä välikohtauksia ja 12. joulukuuta Georgian hallitus julisti hätätilan Tskhinvalin ja Javan alueille. Georgian poliisi ja kansalliskaarti lähetettiin alueille riisumaan aseistautuneet ossetialaisjoukot aseista.


title: Horn (Sveitsi)

text: Horn on kunta Sveitsissä, Thurgaun kantonin Arbonin piirikunnassa (). Kunnan pinta-ala on 1,71 neliökilometriä. Asukkaita siellä on 2 548 (1.1.2009).


title: Horn (Sveitsi)

text: Horn on Thurgaun kantonin eksklaavi, sillä se sijaitsee kokonaan erossa varsinaisesta kantonista ja on Sankt Gallenin kantonin ympäröimä. Pohjoisessa kunta rajautuu Bodenjärveen. Hornin naapurikunnat ovat Steinach lännessä, Tübach etelässä ja Goldach idässä.


title: Horn (Sveitsi)

text: Kunnan asukkaista roomalais-katolisia on 47 prosenttia, protestantteja 32 % ja loput 21 % ovat muiden uskontojen kannattajia tai uskonnottomia. Hornissa toimii sekä katolinen että evankelinen kirkko. Hornissa on kolme satamaa, joissa on yli 300 venepaikkaa.


title: Horn (Sveitsi)

text: Ensimmäinen maininta paikkakunnasta on vuodelta 1155, jolloin paikkakunta tunnettiin nimellä "Horna".


title: Horn (Sveitsi)

text: Hornin väkiluvun kehitys vuodesta 1850 vuoteen 2009:


title: Värianalyysi

text: Värianalyysi tarkoittaa joko värillisen kohteen ominaisuuksien tai vaikutusten mittaamista ja tutkimista (vrt. esimerkiksi spektrometri, densitometri). Värianalyysilla voidaan tarkoitetaan myös kosmetiikkateollisuuden piirissä kehitettyä markkinointistrategiaan kuuluvaa myynninedistämistoimintaa. Tähän toimintaan liittyvää "värianalyysia" saattavat harjoittaa esimerkiksi kosmetologit muun ammattitoimensa ohessa.


title: Värianalyysi

text: Menetelmien perusteiden mukaan värianalyysilla haetaan harmoniaa ihmisen kehon väreille suhteessa niihin väreihin, joita hän ottaa ulkopuolelta käyttöönsä –vaatteet, meikit ja muut tehosteet eli korut, asusteet jne. Lähtökohtaisesti pyritään tukemaan asiakkaan omia värejä, joita korostetaan värianalyysin mukanaan tuomilla vaatesävyillä. Värianalyysin harrastajien mukaan oikein valitut värit kohottavat kasvonpiirteitä sekä tekevät ihosta heleän ja puhtaan näköisen. Väärin valittujen värien väitetään tekevän kasvoista väsyneen näköiset ja korostavan niissä olevia juonteita ja ryyppyjä.


title: Värianalyysi

text: Värianalyysit ovat rantautuneet myös yritysmaailmaan, erityisesti kansainväliseen toimintaan.


title: Värianalyysi

text: Värianalyysi tehdään esimerkiksi vertaamalla ihonväriä testivärikankaisiin. Kankaita kokeillaan testattavan kasvoja vasten ja katsotaan, miten sävy vaikuttaa kasvoihin. Testikankaiden sävyistä valitaan miellyttävämpi. Eri analyyseissä on eri perusteita valita suositeltava väriskaala asiakkaalle. Värianalyysin päätteeksi asiakas saa yleensä värikartan, jota voi käyttää esimerkiksi vaateostoksilla käydessään. Analyysin tekemiseen käytetään usein tietokoneohjelmia, jotka pystyvät erottamaan kymmeniä miljoonia värisävyjä toisistaan, ja tulokseksi voidaan saada hyvin yksilöllisiä värikarttoja.


title: Värianalyysi

text: Värianalyysit jakavat usein sävyt lämpimiin (kevät ja syksy) ja viileisiin (kesä ja talvi). Analyysien mukaan pohjoismaalaisilla ja etelämaalaisilla on luonnostaan erilainen perusväri ihossa, minkä perusteella he kuuluvat eri "kasteihin" sävyissä. Teorian mukaan etelämaalaisten ”oliivinen” perusväri ja verevät, tummat sävyt ovat "syksyn ihmisten" perusvärejä. Vaaleat pohjoismaalaiset sinisine silmineen edustavat "kesää". "Talvilla" on usein voimakas kontrasti: he voivat olla tummatukkaisia ja ruskeasilmäisiä tai valkohiuksisia ja sinisilmäisiä. Irlannista taas löytyy analyysiperiaatteiden mukaan tyypillisiä "kevätihmisiä" punaisine tukkineen ja pisamineen.


title: Värianalyysi

text: Keltapohjaisia, puhtaita ja raikkaita värisävyjä, kukkaan puhkeavan keväisen luonnon värejä. Esimerkiksi luonnonvaalea, kameli, puhdas lämmin punainen, persikat, sitruunankuorenkeltainen, omenanvihreä, lämmin turkoosi.


title: Värianalyysi

text: Kuulaita ja raikkaita, viileitä ja puuterisia värejä, jotka on sävytetty valkoisella. Kesän sävyjä ovat pastellit, roosat, vaaleanpunaiset ja hempeät lilat. Muita kesän sävyjä: kova valkoinen (t-paidanvalkoinen), nutrianruskea ja farkunsininen.


title: Värianalyysi

text: Keltapohjaisia lämpimiä, mausteisia ja murrettuja sävyjä, voimakkaampia kuin kevään sävyt. Syksyn kuuluu paljon erisävyisiä ruskeita. Muita sävyjä muun muassa osterinvalkoinen, oikein kirkas oranssi ja oliivinvihreä.


title: Värianalyysi

text: Viileänkohtalokkaita, dramaattisia värisävyjä, jotka on taitettu mustalla tai harmaalla. Talven sävyissä on harmaita, tummansinisiä ja jäisiä sävyjä. Muita talven sävyjä: puhdas valkoinen, vihreä sametti, aniliinpunainen.


title: Psychic World

text: Psychic World on Hertzin kehittelemä videopeli, joka on julkaistu MSX:lle, Sega Master Systemille ja Sega Game Gearille. Pelin MSX-version nimi on Psycho World.


title: Psychic World

text: Psychic World on tasohyppelypeli, jossa pelaajalla on käytössään erilaisia aseita ja psyykkisiä taitoja. MSX-version kentät ovat laajoja, kun taas Segan konsoleille julkaistuja versioita on kritisoitu kenttien pienentämisestä. Edes kenttien määrä ei ole sama eri versioissa - MSX-versiossa on kuusi kenttää, kun Master System -versiossa on vastaavasti viisi ja Game Gear -versiossa vaivaiset neljä kenttää.


title: Luís Amado

text: Luís Filipe Marques Amado (s. 17. syyskuuta 1953) on portugalilainen sosialistipuolueen poliitikko, joka on toiminut maansa ulko- ja puolustusministerinä.


title: Luís Amado

text: Amado valmistui Lissabonin teknillisestä yliopistosta. Hän oli vuodet 2005–2006 Portugalin puolustusministerinä. Vuonna 2006 hän siirtyi puolustusministerin paikalta ulkoasiainministeriksi. Tuossa tehtävässä hän toimi kesäkuulle 2011. Amado Euroopan unionin neuvoston puheenjohtaja vuonna 2007.


title: 58. armeija (Venäjä)

text: 58. armeija (), pidemmin Pohjois-Kaukasian sotilaspiirin 58. armeija () on yksi Venäjän federaation yhdeksästä alueellisesta armeijasta, joka on perustettu 1. kesäkuuta 1995. Armeijan komentopaikka on Vladikavkazissa ja sen toiminta-alue sijaitsee Venäjän Eteläisen ja Pohjois-Kaukasian federaatiopiirien alueilla. Toisen maailmansodan aikana 1942-1943 Pohjois-Kaukasiassa operoi samanniminen Neuvostoliiton 58. armeija.


title: 58. armeija (Venäjä)

text: Venäjän federaation 58. armeija on vuodesta 1992 osallistunut 500 sotilaan voimin rauhanturvaamiseen Etelä-Ossetiassa yhdessä Georgian armeijan joukkojen kanssa. Etelä-Ossetian sota 2008 alkoi Georgian armeijan yrityksellä 7. elokuuta 2008 aloittamalla tykistövalmistelulla ja sitä seuranneella hyökkäyksellä Etelä-Ossetiassa itsenäisyyttä vaativien eteläosseettien päähallintokaupunkiin Tskhinvaliin, mikä johti 10 armeijaan kuuluvan rauhanturvaajan kuolemaan ja 30 haavoittumiseen.


title: 58. armeija (Venäjä)

text: 58. armeija lähetti paikalle rauhanturvaamisoperaatioon kuulumattomia lisäjoukkoja, mm. taistelupanssarivaunuja ja miehistönkuljetusvaunuja Rokin tunnelia pitkin taistelemaan eteläosseettien tukena Georgian armeijan joukkoja vastaan. Virallisesti Venäjän tiedotuksessa osasto oli 1 500 rauhanturvaajan vahvistus.


title: 58. armeija (Venäjä)

text: Tarkoitusta varten muodostettiin tilapäinen osasto "Venäjän federaation 58. yleisjoukkojen armeijan pataljoonatason taktinen osasto". Joukkojen kokonaismäärä lienee kuitenkin paljon pataljoonaa suurempi. Ryhmää varten muodostettiin oma esikunta, jonka komentajaksi määrättiin Venäjän federaation asevoimien maavoimien komentaja, armeijakenraali Vladimir Boldyrev.


title: 58. armeija (Venäjä)

text: Tskhinvalissa taisteleviin ja rauhanturvaajien avuksi tulleisiin joukkoihin liittyi myöhemmin kaupunkitaistelussa operaatioon liittyvät vahvistukseksi 98. maahanlaskudivisioonan osasto Ivanovosta ja 45. erillisen tiedustelurykmentin osasto Moskovasta. 503. moottoroitu rykmentti siirtyi 10. elokuuta 2008 Tskhinvalin piiriin. Joukot valtasivat pian Tskhinvalin takaisin georgialaisilta joukoilta, joiden haltuun jäi vain Prisskoin ylänkö.


title: 58. armeija (Venäjä)

text: 58. armeijan osastoon sisältyi myös laskuvarjosotilaita, joita lähetettiin 9 000 Kodorin solaan varmistamaan se, että abhaasit saavat haltuunsa Kodorin solan, jota Georgia on pitänyt hallussaan ja jonne on yritetty pystyttää Etelä-Ossetian autonomista tasavaltaa Tbilisissä olevalla pakolaishallitukselle.


title: 58. armeija (Venäjä)

text: Kokonaisvahvuus noin 100 000 henkilöä jaettuna Pohjois-Kaukasian sotilaspiirin yhdeksän liittovaltiosubjektin alueelle.58. armeijakunnan lisäksi tai siihen liittyen on sotilaspiirissä henkilöstön vahvuus 100 000, joiden varustukseen kuuluu miltei 620 panssarivaunua, 200 miehistönkuljetusvaunua, 875 tykistöasetta


title: 58. armeija (Venäjä)

text: Ilmavoimaa alueelle tarjoavat Venäjän federaation ilmavoimien ja ilmatorjuntajoukkojen 4. armeija, jolla on miltei 60 Suhoi Su-24-rynnäkkökonetta, 100 MiG-29-hävittäjää, 60 Suhoi Su-27-hävittäjää, 100 Suhoi Su-25-rynnäkkökonetta, 40 maataisteluun aseistettavaa L-39-harjoituskonetta, 75 Mi-24-taisteluhelikopteria ja muuta kalustoa.


title: Nikolai Anikin

text: Nikolai Petrovitš Anikin (, 25. tammikuuta 1932 Išim, Neuvostoliitto – 14. marraskuuta 2009 Duluth, Minnesota, Yhdysvallat) oli venäläinen maastohiihtäjä, joka kilpaili 1950-luvun lopusta 1960-luvun alkuun. Hän voitti kolme olympiamitalia talviolympialaisissa: Cortina d'Ampezzossa 1956 4×10 km viestissä kultaa ja Squaw Valleyssa 1960 sekä 4×10 km viestissä että 30 km hiihdossa pronssia.


title: Nikolai Anikin

text: Anikin voitti myös hopeaa 4×10 km viestissä hiihdon maailmanmestaruuskilpailuissa 1958.


title: Nikolai Anikin

text: Anikin hiihti Salpausselän kisoissa vuonna 1957 15 kilometrillä kuudenneksi ja 1961 50 kilometrillä toiseksi.